Larunbat honetan Ezkurran ospatuko dute Malerreka Eguna

Omenaldien tartean, 85 urtetik gorako hamar ezkurrar omenduko dituzte

Hauteskundeak tarteko, astebete aurreratuta etorriko da aurtengo Malerreka Eguna. Sunbillaren lekukoa hartuz, Ezkurran ospatuko dute eta larunbat honetan, maiatzak 18, izanen da. Beste behin, egun osorako egitaraua prestatu dute Malerrekako herritarrek elkarlanean, asteartean hainbat herritako alkate eta zinegotzik egindako aurkezpenean aipatu zutenez.

Larunbatean 08:00etan mendi martxa eginen dute. Ezkurrako ermitatik hasita ordu bateko itzulia eginen dute, bi herritarrek gidatuta. 09:00etan herrietako ordezkariak gosaltzeko elkartuko dira eta 10:30ean hasiera ofiziala emanen diete eguneko ospakizunei. Dantzariek Aurreskua dantzatuko dute eta ekitaldi berean, 85 urtetik gorako Ezkurrako herritarrak omenduko dituzte: Dionisia Telletxea Telletxea, Florencia Telletxea Telletxea, Fermin Apeztegia Telletxea, Monica Telletxea Telletxea, M. Izaskun Apeztegia Telletxea, Ramona Juantorena Mariezkurrena, Jose Mari Beloki Indakoetxea, Laurentina Diez Gartzia, Juan Fermin Goikoetxea Telletxea eta Francisco Telletxea Goikoetxea.

Musikariak, dantzariak, joaldunak eta buruhaundiak girotzeko

Karriketan ez da animaziorik faltako. Alde batetik, musikariak herrian barna karrikak musikaz alaitzen ibiliko dira. 11:00etatik 14:00etara artisauek euren lanak ikusgai eta salgai jarriko dituzte eta Sunbilla, Doneztebe, Ituren eta Urrozko dantzariak ere hankak astintzera aterako dira. Donamaria eta Iturengo buruhandiek ere ez dute hutsik eginen eta Zubieta eta Iturengo joaldunek pulunpa soinua zabalduko dute.

14:00etan paella jatea eginen dute eta erantsundarrak, zubietarrak eta elgorriagarrak izanen dira hori prestatzeaz arduratuko direnak.

Arratsaldean eta gauean gehiago

16:00etan mutxikoak dantzatzeko aukera izanen da. Ordu berean hasiko da mus txapelketako finala. Herriz herri egin diren txapelketetatik sailkatu diren bikoteek parte hartuko dute eta txapelketak 19:00 arte iraunen duela aurreikusi dute.

17:00etatik 19:00etara bitarte berendua eta haurrendako jokoak izanen dira. Ezkurrako herritarrek txokolatea prestatuko dute eta donamariarrak arduratuko dira neska-mutikoendako jolasak antolatzeaz. Buruhandiak ere han barna ibiliko dira eta Beintza-Labaiengoen eskutik aizkora apustua izanen da.

19:00etatik 20:00etara dantzaldia izanen da Iratzar taldearekin eta ondotik lekukoa pasatzeko ekitaldia eginen dute. 20:30etik 22:00etara Iratzar taldeak segituko du eta 22:00etan afaria eginen dute Barranka ostatuan. Afarira joan nahi dutenek txartelak bertan eros ditzakete, 25 eurotan.

Malerrekarren eguna behar bezala borobiltzeko, gauerditik aurrera Iratzar taldearekin gaupasa egiteko aukera izanen da.


Anoetatik San Mamesera

Agian, norbaitek izenburua irakurtzerakoan oraingoan futbolaz hitz egin behar nuela uste izan du, baina ez , errugbiaz ari naiz, nahiz eta futbol zelai ezagunak aipatu.

Zer ezkutatzen da izenburuaren ostean? Bilboko udalak, European Professional Rugby Club elkarteari 2018ko finalak Bilbon ospatzea eskatu diola. Hala ere, aipatu beharra dago Bilbok aurkari gogorrak izango dituela bidean, besteak beste Cardiff, Galeseko hiriburuak 75.000 ikusle jaso dezakeen Millenium Stadiumekin, eta Newcastle hiria, non Ingalaterrako talderik indartsuenetarikoak jokatzen duen: Newcastle Falcons hain zuzen ere.

Errugbi arloan, beste kirol askotan bezala, Europan mailan kluben arteko bi txapelketa nagusi daude, alde batetik Champions Cup delakoa, futboleko Champions League antzerakoa litzateke, eta bertan kontinenteko talderik indartsuenak hartzen dute parte, (Saracens, Racing 92, Toulon, Munster, Leinster, Leicester, Toulose etab…) eta bestetik Challenge Cup, futbol arloko Europa Leagueren antzerakoa.

Zein berezitasun dauka errugbiak? txapelketako bi finalak egoitza edo toki berean jokatzen direla, hau da Bilbo suertatuz gero, 2018ko final biak Bizkaiko hiriburuan ikusteko parada izango genuke, San Mames zelaian, hain zuzen ere, eta ziurrenik maiatzaren bigarren asteburuan.

Horrela suertatuko balitz, errugbia maite dugunontzat sekulako berria litzateke, asteburu berdinean Europako talde indartsuenak ikusteko aukera izango genukeelako.

Izenburuan aipatu dudan bezala, azken urteetan Anoetak askotan jaso ditu maila goreneko partidak, Champions Cup delakoak zein Top 14koak, batez ere, Miarritz Olimpique eta Baionaren urrezko sasoian, harmailak bete beterik egoten ziren.

Iazko finalak Lyon Olympiqueko Stadium berrian jokatu ziren, eta partida bietan sarrerak agortu ziren, 58.000 ikusle inguru batuz partidak ikustera.

Kirol mailan ezezik, ekonomia arloan sekulako onurak dakartza halako ekitaldi bat antolatzeak, adibidez iazko finalean Lyoneko hiriak hainbat bisitari jaso zituen, eta adituen arabera 20 milioi euroko onurak ekarri zituen hirirarentzat (ostatuak, dendak, tabernak etab…).

Orain, European Professional Rugby Clubeko arduradunek dute hitza, epe laburrean Bilbora etorriko baitira hiriaren eta lurraldearen azpiegiturak aztertzera (ostatuak, garraiobideak, zelaia, etab…), eta horren arabera erabakiko dute datorren urteko egoitza eta antolatzaileen izena. Nire eskaera, Bilbo aukeratu dezaten, bertoko errubi zaleen gozamenerako! !


Puntaik Puntaren bigarren edizioa Bergaran maiatzaren 19a eta 21a bitartean

Debagoieneko bidezidorren jaialdiaren bigarren edizioan ibilbide desberdinak egiteko aukera edukitzeaz gain kultur jarduerak, bisita gidatuak, musika emanaldiak, kale animazioa eta senderismo azokaz gozatzeko aukera izango da.

Debagoienak bidezidor sare zabala du bere lurraldean zehar. Seinaleztatutako eta homologatutako 23 PR ditu guztira 295 km. hartzen dituztenak, 3 SL, 2 ibilbide irisgarri eta bertatik igarotzen diren 6 GR. Bidezidor hauetako batzuk Aizkorri-Aratz Parke Naturalaren barnean daude, Vasco-Navarro bide berdeak eskualde osoa zeharkatzen du eta Oñati-Arrikrutz kobetan lur azpitik ibilbideak egiteko aukera ere badago. Horregatik, Debagoienak mendi-ibilien erreferentea izan nahi du eta maiatzaren 19tik 21era senderismoaren eskualdea bihurtuko da Puntaik Punta jaialdiarekin.

Jaialdian bidezidor gidatuen eskaintza zabala izango da, distantzia eta zailtasun desberdinetakoak, Debagoieneko herri guztietan zehar. Eskualdeko mendi taldeen lanari esker antolatutako ibilaldi gidatu hauetan txoko desberdinak ezagutzeko aukera izango da eta hauetan parte hartzeko aurrez izena eman beharko da. Eskaintza hau Bergaran egingo diren beste era bateko eskaintzekin osatuko da jaialdian zehar. Esaterako, senderismo azoka izango da arloko profesionalak erabiltzaileekin harremanetan jarri eta esperientziak trukatzeko. Bertan, 12 partaide izango dira, tartean, argitaletxeak, erakunde publikoak eta kirol materialeko enpresak.

Baina aisiarako aukera ere egongo da Bergaran, kultur jarduerak, bisita gidatuak, kalejirak eta musika kontzertuak ere izango dira. Besteak beste, Mendifilm proiekzioa, lorategi historikoen bisita gidatua, ogitarteko osasuntsuak egiten ikasteko tailerra, Bola Bai haurrentzako ikuskizuna, mendiko eta naturako argazki tailerra eta Enekora, The Uski’s, Txantxariak, Diablues-Bluecifer eta Zea Mays taldeen emanaldiak ere izango dira hiru egunetan zehar. Gainera, igandean, Pol-Pol eta Urdabururen sorreraren 75. urteurrenaren eta Trintxerren 25. urteurrenaren ospakizunen barnean omenaldia egingo diote hiru mendi elkarte hauei.

Debagoieneko Mankomunitateak antolatzen duen jai honetarako autobus zerbitzu bereziak jarriko dira eta autokarabanak aparkatzeko gunea ere izango da. Egitarau osoa hemen kontsulta daiteke.


Segurtasuna eskatu dute alkateek Belateko bide zaharrerako

Tunelak itxita dira luizi baten ondorioz; ireki bitartean, neurriak hartzeko eskatu diote Nafarroako Gobernuari


Auzi ekonomikoko kronologia

2003. URTEA

Otsailak 20. Euskaldunon Egunkaria euskarazko kazeta itxi eta hamar lagun atxilotu zituen Guardia Zibilak, Juan del Olmo Espainiako Auzitegi Nazionaleko epailearen aginduz, operazioa ETArekin lotuta.

Urriak 16. Auziko bigarren operazioa izan zen. Martin Ugalde kultur parkearen eta Egunkaria-ren enpresa taldearen aurkako operazioa egin zuen Guardia Zibilak, Del Olmo epaileak aginduta. Zortzi pertsona atxilotu zituzten: Mikel Arrizabalaga, Angel Diez, Armando Hernandez, Mikel Sorozabal, Joxe Mari Sors, Mikel Azkune, Joanmari Larrarte eta Xabier Legarra.

Urriak 20. Eneko Etxeberria Egunkaria SAko abokatua atxilotu eta inkomunikatu zuten, Etxeberria epaitegian zegoela.

Urriak 21. Arrizabalaga, Diez, Etxeberria eta Hernandez bermerik gabe libre geratu ziren. Sorozabal, Sors, Azkune, Larrarte eta Legarra, berriz, hamabina mila euro ordainduta. Denak inkomunikatuta eduki zituzten.

2007. URTEA

Martxoak 29. Egunkaria-ko hiru langile ohi inputatu eta deklaratzera deitu zituzten.

Azaroak 28. Epaiketa egitea erabaki zuen Del Olmok, prozedura laburtuaren bidez.

2009. URTEA

Maiatzak 13. Hiru inputaturi auzi ekonomikoaz lehen aldiz deklarazioa hartu ondoren —Torrealdai, Uria eta Auzmendiri—, auziarekin aurrera egitea erabaki zuen Eloy Velasco epaileak.

Abenduak 15. Egunkaria-ko auzi nagusiko epaiketaren hasiera, Madrilen, Espainiako Auzitegi Nazionalean.

Abenduak 19. Egunkaria auziaren aurkako manifestazio jendetsua egin zen Bilbon.

2010. URTEA

Apirilak 12. Auzi nagusiko epaia: Auzitegi Nazionalak absolbitu egin zituen Joan Mari Torrealdai, Iñaki Uria, Txema Auzmendi, Martxelo Otamendi eta Xabier Oleaga Egunkaria-ko itxiera kasuko bost auzipetuak, euren kontrako frogarik ez zegoela ebatzita.

Maiatzak 5. Jose Maria Vazquez Honrubia Auzitegi Nazionaleko Zigor Salako epaileak jakinarazi zuen auzitegi horrek ez zuela auzi ekonomikoaren epaiketa egingo, eta Donostiako Zigor Auzitegira igorriko zutela. Auzi nagusiko absoluzio epaiaren ondorioz, Vazquez Honrubiak ebatzi zuen auzian “delitu terroristaren” zantzurik ez dagoela, eta auzi ekonomikoan legokeen delitu bakarra ustezko iruzur fiskala litzatekeela, “ohiko delitua”.

2011. URTEA

Abenduak 26. Dignidad y Justicia elkartea auzi ekonomikotik kanpo utzi zuen Auzitegi Nazionalak.

2014. URTEA

Apirilak 7. Egunkaria-ren auzi ekonomikoaren aurretiazko saioa egin zuten Donostian, Zigor Auzitegian. Auzia artxibatzeko eskatu zuten zortzi auzipetuen defentsek, ustezko delituak preskribatuta zeudela argudiatuta. Aldiz, zigor eskaerei eutsi zien fiskaltzak, eta ahozko epaiketa egiteko eskatu zuen.

Maiatzak 23. Carmen Zubimendi Donostiako Zigor Epaitegiko epaileak auto batean jakinarazi zuen auzi ekonomikoa artxibatzea erabaki zuela, ustezko delituen preskripzioagatik (ekainaren 4an jakin zen albistea). Fiskaltzak helegitea aurkezteko aukera zeukan.

Ekainak 11. Auzi ekonomikoa preskribatuta ez dagoelakoan, Gipuzkoako Fiskaltzak kasua ixtearen aurkako helegitea aurkeztu zuen (ekainaren 17an jakin zen berria). Auzia Gipuzkoako Lurralde Auzitegiaren esku geratu zen. Defentsak helegitea inpugnatu zuen ekainaren bukaeran.

Ekainak 19. Auzipetuek auzi ekonomikoko fiskaltzaren jarrera salatu zuten, eta "bultzada politikoa eta atzerabidea" zeudela ohartarazi.

Irailak 18. Eragile eta herritarren ordezkaritza zabalak epaiketarik ez egiteko eskatu zuen Donostian egindako elkarretaratze batean.

Irailak 19. Gipuzkoako Lurralde Auzitegiko 3. sekzioa kasua aztertzen hasi zen. Mahai gainean zituen Carmen Zubimendi Donostiako Zigor Epaitegiko epailearen artxibo erabakia, fiskaltzaren helegitea eta honekiko defentsaren inpugnazioa.

Urriak 14. Gipuzkoako Lurralde Auzitegiko 3. sekzioak behin betiko itxi zuen auzi ekonomikoa, Carmen Zubimendi Donostiako Zigor Epaitegiko epailearen erabakia berretsita: ustezko delituak preskribatutzat jo zituen, aho batez. Orduan bukatu zen, beraz, Egunkaria auzia –aurrez, 2010ean, Espainiako Auzitegi Nazionalak itxiera kasuko epaiketan absoluzioa eman zuen—.

Urriak 17. Egunkaria auzian auzipetu eta inputatu izan zirenek eskertza ekitaldia egin zuten Andoaingo Martin Ugalde kultur parkean, auzia bukatu zela eta. Eskerrak eman zizkieten defentsa abokatuei, Euskal Herriko gizarteari eta Kataluniakoari, 11 urtean emandako babesagatik. Halaber, gertatutako erasoa ez ahazteko eskatu zuten, eta “memoria aktiboa” izateko aurrerantzean. Gogoratu zuten Espainiako Estatuaren aldetik ez dutela kalteordainik eta barkamen eskaerarik jaso.


«Venezuelan gerra bat sortu nahi dute inbasio bat justifikatzeko»

Venezuelako ministroaren ustez, «gerra eskema inperialisten arabera» ari dira herrialdeari eraso egiten, iraultzaren aurrerapausoei erantzuteko: «Garaipenaren atarian gaudelako ari da izaten gerra horren latza».

Nicolas Madurok Komunen ministro izendatu zuenean, irailean, horrela definitu zuen Blanca Eekhout (Acarigua, Venezuela, 1968): «Gure herriarekiko konpromiso irmoko eta sentiberatasun sakoneko emakumea». Presidentearentzat, iraultzaren zimendua da Komunen Ministerioa: «Komuna edo ezer ez». Eta Eekhoutek bat egiten du esaldi horren esanahiarekin, uste baitu orain inoiz baino gehiago behar dela «herriaren zerbitzura» dagoen gobernua, «ekonomia sozialista eta ez kapitalista» sustatuko duena.

Zer ari da gertatzen Venezuelan?

Gerra eskema inperialistaren arabera ari dira eraso egiten Venezuelari. Gure gobernua kriminalizatzeko eta belzteko kanpaina baten aurrean gaude, huts egin duen estatu baten irudia emateko, estatu gaizkile batena, diktadura batena, kaosarena, eta, horretarako, halako prokonsul edo erregeorde bat izendatu dute, inongo legitimitaterik gabe. Bakea urratzeko ahalegin bat egiten ari dira, gerra zibil baterako baldintzak sortuz. Venezuelan gerra bat sortu nahi dute inbasio bat justifikatzeko. Estatu kolpe honen asmoa gerra zibila piztea da.

Oposizioarekin lerratu dira hainbat estatu.

AEBek zuzendu dute estatu kolpea eta harekin aliatu diren herrialdeak, lekaioak dira, lapurreta plan inperialista babesten dutenak, legitimoa eta demokratikoa den gobernu baten izen ona zikinduz.

Madurok elkarrizketarako deia egin du etengabe, baina badirudi nazioarteak ez duela bide hori babesten.

Nahi dena estatu kolpe bat ematea denean, negoziazioa ez da bidea. Gerraren eta indarkeriaren doktrina aurrera eramateko ezin da elkarrizketa sustatu. Elkarrizketa ez da estrategia horretan sartzen.

Madurok, berriz, presidentetzarako bozak egiteari uko egin dio. Oposiziora lerratu direnentzat, baina, hori da bidea.

Inolaz ere ezin dugu onartu xantaia hori. Inperialisten xantaia hori onartzea gure esparru juridikoa haustea litzateke, gure presidentearen zilegitasunik eza onartzea. Gure gobernua demokratikoa, zilegia eta subiranoa da. Hauteskunde demokratikoak, askeak eta gardenak egiten genituen. Santo Domingoko elkarrizketetan zehaztu zen epea, oposizioak orduan ere eskatu zuelako bozak aurreratzea. Hauteskundeena fartsa da, inoiz ez dituztelako emaitzak onartu. Ez dituzte joko arauak onartu, helburua gerra delako.

Zergatik egin dute huts orain arteko elkarrizketa ahaleginek?

Guk akordio guztiak errespetatu genituen Santo Domingon. Hauteskundeen agenda bera akordio horren ondorio izan zen, eta, zoritxarrez, oposizioak azken unean hautsi zuen negoziazioa, sinatu ostean, inperialismoaren presioagatik. AEBek eskuineko oposizioari presio egin zioten eta, esan beharra daukagu, hemen ez dagoela oposizio bakar bat. AEBek zuzendu eta finantzatutako oposizioa da arduragabekeria osoz jokatzen ari dena. Politika eta demokrazia bideak ez dira betetzen, gringoek agenda gerra bat sortu nahi dutelako petrolioa eskuratzeko, eta, horretarako, gure proiektua akabatu behar dute, hogei urtez martxan daraman proiektu bat, herri libre bat eta kontinentearen batasuna sustatzen duena, eta hori mehatxu bat da interes inperialistentzat. Latinoamerika egoera prekario batean eduki nahi dute, eta interes horiek ez dira elkarrizketarekin eta demokraziarekin bateragarriak. Venezuelako eskuin oligarkikoa da hori.

Asanblea Nazionala desmen egoeran izendatu zuen gobernuak. Horrek kritika ugari eragin ditu demokrazia urratu delakoan.

Madurok 2015eko bozak onartu zituen oposizioak irabazi zituenean. Kontua da oposizioak irregulartasunak egin zituela Amazonian. Botoak erosi zituzten. Gorenak ebatzi zuen ordezkari horiek ezin zirela diputatu izan emaitzen berrikuspena egin bitartean, eta epaileen erabakia aintzat hartu gabe, errespetu faltaz, diputatu horiek onartu zituzten. Gorenaren ordenari muzin egin zion Asanbleak. AEBen kanpainari ekin zion orduan, sei hilabeteko epean presidentearen mandatua baliogabetzeko eta plebiszitu bat egiteko. AEBen agenda zen. Donald Trumpena.

Batzar Konstituziogilea onartu zenuten orduan, legebiltzar paralelo bat...

Batzar Konstituziogilea eratu genuen kalean piztu zen indarkeriari aurre egiteko. Asanblea Nazionalak indarkeria sustatzeari ekin zion, eta sei hilabetez erasoak etengabeak izan ziren, azpiegitura publikoei eraso zieten, eta pertsonak erre. Atzerritik finantzatutako ekintzak ziren eta inperialismoaren aparatu mediatikoaren babesarekin eraman ziren aurrera. Trumpen gerra zibila pizteko asmoaren aurrean gure presidentearen erantzuna izan zen herria bozetara deitzea. Venezuelako herriak ariketa demokratiko horretan parte hartu zuen, zortzi milioi herritarrek bozkatu zuten, eta 24 ordu geroago eten ziren indarkeria ekintzak. Batzar Konstituziogilea bakea eta demokrazia bermatzeko erantzuna izan zen.

Hiru milioi lagunek egin dute ihes Venezuelatik. Oposizioaren arabera ez dago elikagairik eta botikarik. Hala al da?

Venezuela blokeatuta dago, etengabe zigortua izan da ekonomikoki, petrolioaren prezioak sabotatu egin dira, kontrabandoa itzela da, terrorismo espekulatiboa praktikatzen ari dira, merkatu kapitalista herriari lapurtzen ari zaio. Monetari eraso egin diote, dolar kriminalarekin, dolar paraleloarekin. Basatia da. Gure produktuak konfiskatu egin dituzte, erosi ditugun botikak herrialdean sartzea debekatu digute. Kolonbia AEBen base bat da eta elikagaiez betetako ontziak lehorreratzea debekatu digute. Gerra doktrinaren estrategia da eta nazioartearen erasoa itzela da.

Zergatik ez dira egin dependentzia ekonomiko horretatik askatzeko urratsak?

Hugo Chavezek Hidrokarburoen eta Lurren legea egin zituen dependentzia horretatik askatzeko, baina, oraindik asko dago egiteko. Kontinentearen erronka da. Gure oinekin ibiltzen hasteko garaia da, baina ez dugu ahaztu behar politika subirano bat izateko ahalegin guztiak politika inperialisten ekintzen bidez amaitu direla; besteak beste, estatu kolpeen bidez. Kate kolonialak daude. Inperioak Latinoamerika ahul baten beharra dauka, eta ez du baimentzen ezkerreko gobernurik. Ikusi Argentina, Brasil... ALBA, Mercosur, Celac eta Unasur sortu ditugu dependentzia ekonomikoaren katetik askatzeko, dominazio merkatutik ateratzeko, baina inperialismoaren gerraren erantzuna latza da. Venezuelaren historia bera ezin da ulertu inperialismoaren gerra agenda gabe. Chavismoaren korronte historikoa amaitu nahi dute.

Hugo Chavez boterera iritsi zela hogei urte dira. Higatuta al dago chavismoa?

Chavismoa inoiz baino biziago dago, zailtasun itzelei aurre egin behar badio ere. Chavismoa ez da eskuinarekin borrokatzen ari, inperiorik handienarekin ari gara borrokan, gerra psikologiko eta mediatikoa etengabe batean. Inperioa lehen atzetik ari zen, baina orain aurretik ari da, eta, presioa itzela bada ere, chavismoak ez du atzera egin. Borrokarako baldintzak zailagoak dira, baina herri honek zutik jarraitzen du, batuta. Gerra egoera honetan presidenteak babesa jaso du, eta hori mirari bat da. Madurok, babes soziala bermatuta du, aurrekontuaren %75 inbertsio sozialera bideratuz: pentsioak mantenduz, hezkuntzaren doakotasuna eta osasun publikoa bermatuz, etxebizitza planari esker bi milioi eta erdi etxebizitza banatuz, 3.000 komuna sortuz, autogobernuak sendotuz. Sei milioi elikagai kutxa banatu ditugu. Uste sendoa dugu iraultza honek ekarpen handia egin diezaiokeela munduari. Herriak soilik salbatzen du herria. Asko dago egiteko, baina gerra egoeran ari gara, eta garaipenaren atarian gaudelako ari da inperioaren gerra horren latza izaten. Ekinaldi anker horrek erakusten digu bide onetik goazela.

Europako hogei bat gobernuk aitortu dute Guaido presidente


Gizartearen arrakalak agerian jarri ditu Iñaki Olazabalen erakusketa berriak

Irune Urbieta zinegotzia eta Iñaki Olazabal artista, erakusketa aurkezten Torre Luzean. (Gorka Peñagarikano Goikoetxea)

Olazabalen hogei lan inguru erakutsiko ditu udan Zarauzko Torre Luzea eraikineko erakusketa guneak. Zinkez eraikitako obrak den-denak, baina egur zatiren bat edo beste ere badute tartean. Ezin hobe aprezia daitezke gris tonalitate ezberdinak eta, hala, erakusketak islatu eta irudika asmo duen gatazka sozialak mahaigaineratzen ditu Iñaki Olazabalek. Baina kolorea ere sartzen dio, dena ez dadin hain “tristea” izan.

Eskola zaharrekoa da andoaindarra, itzalaz eta espazioaz luzaroan hausnartutakoa Oteitza, Txilida eta Barrenetxearekin, besteak beste. Xabier Laka eskulturore ondarrutarrarekin hartueman ona izan zuen. Andoainera joan zen bizitzera Laka, eta tailer bat irekiko zuela kontatu zion Olazabali, eta tailer hurak Txilidaren eta Oteitzaren filosofia jarraituko zuela hitzeman zion; 1983a zen orduan. Bertan hasi zen lanean Olazabal, eta hor izan zuen bere lehen hartuemana, serioski, eskultura munduarekin.

Paris, inspirazio iturri

“Alemaniako eskulturgileen eskola batean izan nintzen denbora batez”, dio Olazabalek. Garai haietan burdinarekin aritzen zen lanean, eta oroitzen du zer nolako arazoak ematen zizkion materialak garraiatzerako orduan. Alemaniara joatean, baina, Paris “tarteko hiri” izan eta bertatik pasa baino, Frantziako hiriburuan egun batzuetarako geratzeko joera izaten zuen. Bertako etxeen teilatuak zinkez egiten zituztela-eta, harriturik geratzen zen material hartaz. Handik gerturatu zen zinkera. “Kalean edukitzeko burdina baino aproposa izango zela pentsatu nuen, baita garraiatzeko ere”, dio Olazabalek.

Zinkari heldu zion beraz Iñaki Olazabalek, burdina alde batera utzita. Hala, gainontzeko eskulturgileengandik “aldentzeko metodo bat” izan zen, bestela “beti” burdina, egurra eta harria erabiltzen zelako: “Nahiz eta sustraietan berdinak izan, azken finean beti ibiltzen dira formak, espazioak eta bolumenak, baina nik zinka erabiltzean, eraikitze horretan ezberdintzen gara”. Itzalari berebiziko garrantzia ez ematen hasi zen horrela, izan ere, “ez dio axola itzala luzeegia izatea ala ez; norberak bere bidea bilatu behar du”.

Gizartea irudikatzeko ‘Arrakala’

“Etortzen denak ikusiko du ikusten duen bezala, norberak baitu bere ikuspuntua”, azaldu du Olazabalek. Lan bakoitza azaltzerako orduan, azaldu du bera ez dela “gai” ikusten besteei azaltzeko zer den bat eta zer bestea, Olazabal berak ere bere ikuspuntua duelako.

Erakusketaren erdian kokatuta dagoen eskultura da Arrakalak deiturikoa. Gai sozialetara bakarrik mugatzen ez dela azpimarratu du, baina “gustoko” duela halako bat edo beste sartzea erakusketaro. Hargatik, “gizarte gatazkatsu honetan”, beti sortzen direla arrakalak dio: “Gatazka horien kasu ia gehienetan biolentzia dago tartean, eta beraz bi bandotan banatzen da gizartea. Horrek sortzen du zauria, baina ez alde bakarrean soilik, biei baizik, eta horren adibide da euskal gatazka.”

Torre Luzean egongo da ikusgai Iñaki Olazabalen erakusketa, gaurtik hasi eta irailaren 15era bitartean.


Donostiako La Salleko apaiz batek egindako sexu abusuak salatu ditu gizon batek

1960ko hamarkadan, Herrerako La Salle San Luis ikastetxeko ikasle zela, La Salle ikastetxeko apaiz batek sexu abusuak egin zizkiola salatu du Josu Berrak. 11-12 urte zituen sexu abusuak sufritu zituenean. Egun 62 urte ditu, eta Errenterian bizi da. Urteak behar izan ditu gertatutakoaz hitz egiteko, baina salaketa jartzeko pausoa eman du.

Oarsoaldeko Hitzari adierazi dio salaketa jarri zuela joan den ostiralean, eta litekeena dela hark bezala beste ikasle batzuek ere abusuak jasan izana: “Ni Errenteriara joan nintzen bizitzera, eta orduko ikaskideak ezagutzen baditut ere, ez dugu behin ere haiekin gaiaz hitz egin”. Salaketan jasotzen denez, apaizak hankak, izterrak eta sexu-organoak ukitzen zizkion. Azken asteetan beste ikastetxe batzuetan izan diren sexu abusu salaketek mugituta, errenteriarrak ere salaketa jartzea erabaki duela jakinarazi du, “ziur naiz gaur egun ere horrelakoak gertatzen ari direla. Salaketa horrelakoak berriz ere gerta ez daitezen jarri dut. Beti izan ditut buruan abusu horiek. Ikasturte batean jasan nituen abusuak, eta ziur naiz apaiz horrekin nire ondorengo ikasturteetan izan zirenek ere jasan zituztela. Urtero bat aukeratuko zuen”.

Arratsaldeetan, eskolak amaitutakoan, erlijiosoak bizi ziren etxera gonbidatzen zuen, eta bertako besaulki batean egiten zizkion sexu abusuak. Abusuak egun batetik bestera amaitu zirela esan du ETBn.


San Fanziren

Ba nik ere gomendio egingo diet altsasuarrei, eta Plataforma Ciudadana elkarteak herrian azaroaren 4rako antolatu duen ekitaldirako nik festa handi bat prestatuko nuke. Herriaren beste puntan. Iortia inguruan esaterako. Edo Intxostiapuntan. Eramango nituzke momotxorroak eta bertsolari pare bat eta herriko musikariak; egingo nituzke txistorra pintxo ugari; zortziko erraldoia antolatuko nuke. Bozgorailu handiekin une oro, herri osoan ondo aditzeko moduan. Utziko nioke jendeari mikrofonoa, esan dezala nahi duena, konta ditzala txisteak, edo egin dezala bakar hizketa edo aska ditzala barrenak. Eta Ciudadanos eta Voxeko eskuin muturrekoek erakarrita Espainiako ez dakit zein bazterretik etorritako guztiek alde egiten dutenean, kalejiran joango nintzateke plazara, bermut erraldoia egiteko. Berandu arte. Hamabigarren festa izango litzateke Altsasuko egutegian. Edo hamahirugarrena. Etxarrikoek Guardia Zibilak alde egin zuenean asmatu zuten hura bezala: San Fanziren.


Baleak, dendetan

Herriko elikagai eta belar dendetan erosketak egitea sustatzeko, Berriak elkarteko dendek erosketa poltsak eta deskontu baleak emango dituzte opari, igandera arte.


Balentziaga kalean 145 plazako aparkalekua egitea onartu du Getariako Udalak

Balentziaga kalean egingo dituzte lurrazpiko aparkalekuak (Amaia Ventas/Urola Kostako Hitza)

Getariako Udalak abian jarri du Balentziaga kaleko lurpeko aparkalekuaren proiektua. Pasa den ostiralean, hilaren 14ean, onartu zuen Udalbatzak egitasmoa ez ohiko udalbatzarrean.

Balentziaga kaleko lurpeko aparkalekuekin herrian dagoen «aparkaleku arazoa larriari» aurre egitea du helburu udalak, herritarrei garaje plazak eskainiz. «Ez aurrera ez atzera zegoen egitasmoa aurrera ateratzeko beharrezko ahalegina egin, eta proiekzio berria eman zaio», adierazi du Udal Gobernuak.

Balentziaga kalearen amaieran atonduko dute aparkalekua, egun parkea dagoen eremuan. «Bi abantaila nagusi ditu horrek. Batetik, proiektuaren kostua gutxitu egin da eta bestetik, kokapen berriari esker, exekuzioa erraztu da». Izan ere, aparkalekua kale horretako etxebizitzetatik urrundu dute, «sor litezkeen eragozpenak eta inguruko eraikin eta etxebizitzetan sor daitezkeen eragin negatiboak ere nabarmen murriztuko dira».

145 aparkaleku

Udaletik jakinarazi dutenez, 145 plaza izango ditu lurpeko aparkaleku berriak, bi solairutan banatuta. Deposito Zaharreko lurren balioa aprobetxatuko dute operazioa egiteko; hori dela-eta aparkalekuak eraikiko dituen enpresak Deposito Zaharra zegoen tokian 19 etxebizitza erakitzeko eskubidea izango duela azaldu dute Getariako Udaletik.

Aparkalekuaren gainean jarri daitezkeen ekipamendu desberdinak ere jasotzen ditu ostiralean Udalbatzak onartu zuen proiektuak. Dena dela, oraingoz Udal Gobernuak ezin du zehaztu zein izango diren ekipamendu horiek, lanak egingo dituen enpresaren eskaintzaren araberakoa izango baita. «Dena dela, Udal Gobernutik lur azpiko aparkalekuen gainean zer jarriko den baieztatzeko moduan gaudenean, Udalak horren berri emango die herritarrei».

«Getariaren alde lanean»

Udal Gobernua Balentziaga kaleko lurpeko aparkalekuen proiektuarekin «buru-belarri» lanean aritu da azken urtean. «Aurreko proiektuarekin alderatuta desberinatasunak nabarmenak ditu orain onartu dugun proiektuak. Arkitekto taldearekin eta eraikuntza enpresekin etengabeko elkarlanean aritu gara aparkalekuen exekuzioa ahalbidetzeko». Gainera, aurrerantzean ere Getariako herriarentzat onuragarriak izango diren beste proiektu batzuk abiatu nahi ditu eta horretarako lanean «sutsu» arituko direla azaldu dute Udal Gobernutik.


Doako informatika ikastaroa

Informatika eta Internet zerbitzua hobeki ezagutzeko helburuarekin, ikastaroa eskainiko da otsailaren 4tik 15era Areson, Hurbildu IKTetar@ izeneko kanpainaren barrenean. Emakumeentzako eta hirugarren adinekoentzako ikastaroa izanen da eta dohainik. Oinarrizko windows, Internet eta posta elektronikoa landuko dira eta 9:30etik 12:00etara iraunen du. Izen ematea aurretik egin beharko da 639 900318 telefonoan (8:30etik 14:00etara) eta ikasle kopurua mugatua izanen da, 12 lagunekoa.


Gipuzkoako pentsiodunen bira Usurbildik igaroko da urriaren 4an

Adinekoen Nazioarteko Eguna oroituko da hurrengo astelehenean, urriaren 1ean. Inoiz baino modu aldarrikatzaileagoan, pentsiodunek mobilizazioak antolatu baitituzte nonahi. Gipuzkoan, urriaren 6an deitu dute belaunaldi artekoa izan nahi duen herrialde mailako manifestazioa Donostian. Baina aurrez, eskualdeetan ere hainbat dinamika iragarri dira. Horien artean, Gipuzkoako Pentsionisten Bira. Usurbildik igaroko da urriaren 4an, ostegunez. Herriko jubilatu elkarteek bat egin dute deialdiarekin.

Usurbildik Lasartera

Goizeko 10:30etan finkatu dute biltzeko hitzordua San Inazioko autobus geltoki ondoko errotondan. Handik oinez udaletxera joko dute. Udaletxean bizi duin baten aldeko eskaerak erregistratuko dituzte. Eta handik Troiara. Urte hasieran aurkeztu zen "Puntu beltzik ez" Usurbil seguru eta jasangarri baten alde lanean diharduen herri plataforma batuko zaie eta taldeko argazkia aterako dute, N-634 errepideko puntu beltz horretan.

Lasarte-Oria aldera joango dira gero. Usurbilen egin bezala, bizi duin baten aldeko eskaerak erregistratuko dituzte aipatu udalerri horretan ere. Goiza borobiltzeko, Aginaga Sagardotegian bilduko dira bazkaritarako. Otordurako izena aurrez eman beharko da Artzabalen, Gure Pakea Elkartearen bulegoan. Hemen duzue, urriaren 4ko deialdiekin argitara eman duten kartela:


Leire Plazaolak ‘Nire barneko mendiak’ liburua itzuli du

BEASAIN // Jose Mari Azpiazuk idatzi duen Nire barneko mendiak liburuaren itzulpena egin du Leire Plazaola beasaindarrak. Eko.tx Komunikazioak argitaratu du liburua. Euskal Herriko mendietako koloretako argazkiekin batera bizitzaren inguruan egindako gogoetak biltzen ditu liburuak.


Porru kaleko festen inguruko bilera bihar egingo dute

BEASAIN // Porru kaleko festetan zer eta nola egin erabakitzeko bilera egingo dute bihar, 18:00etan, Gernika pasealekuko pilotaleku txikian. Abuztuko azken asteburuan izaten dira festak. Hirugarren urtea izango da festa antolatzen dutena, eta aurtengorako kamiseta lehiaketa egin dute. Hamabost diseinu baino gehiago aurkeztu dira eta gazteek bozketa bidez aukeratu dute gustukoena. Iker Dorronsoren diseinua izan da garailea.


TTIPI-TTAPAk ez du apirileko lehenbiziko aldizkaria paperean inprimatuko

Koronabirusak TTIPI-TTAPAren eguneroko martxan ere eragin zuzena izan du. Joan den martxoaren 16tik lantaldeko gehienak etxetik ari dira lanean, aldizkaria prestatzen eta ERRAN.EUS atarian, bertzeak bertze, Covid-19aren inguruko berriei jarraipen berezia egiten. Gainera, inoizko bisita kopuru handiena izaten ari da egunotan webgunea.

Koronabirusa dutenen eta gainditu dutenen testigantzak, gaixotasunari lotutako berriak, etxean konfinatzeko aginduaren ondorioz aldi baterako lana utzi dutenei egindako elkarrizketak, etxean gelditu direnen bideoak eta irudiak, etxean egiteko ariketak, aholkuak, bertzelako ekarpenak... Gisa batera eta bertzera, Covid-19ari lotutako jarraipen berezia egiten ari da ERRAN.EUS ataria eta bisita aldetik emaitza onak jasotzen ari da, inoizko daturik onenak. Joan den urtetik honat %149,8 hazi da bisita kopurua eta aurten, urtea hasi denetik %60,1. Martxoaren 12an koronabirusaren lehenbiziko berriak sartzen hasi zenetik, berriz, %20 hazi da webguneko erabiltzaileen kopurua. Eskerrik asko, beraz!

Konfinamendu egoeran ere, paperezko edizioarekin ere lanean segitu du TTIPI-TTAPAko lantaldeak, baina bi astetik behin 6.000 bat etxetara bidaltzen den aldizkaria banatzeko ezintasunaren aitzinean –Correosek Hego Euskal Herrian eta La Postek Ipar Euskal Herrian ez dutela banatuko adierazi dute– eta etxez etxe aldizkaria banatzen duten guztien segurtasuna bermatzeko, heldu den astean argitaratzekoa zen aldizkaria paperean ez inprimatzea erabaki du TTIPI-TTAPAk. 40 urteko historian lehenbiziko aldiz ez da paperezko TTIPI-TTAPArik izanen. Hori bai, harpidedunek eta aldizkariko edukiak leituz gozatu nahi duten gainerako guztiek eskura izanen dute aldizkaria, harpidedunek e-mailez jasoko dutelako eta gainerakoek ERRAN.EUS atarian izanen dutelako. Online ikusi edo deskargatzeko aukera izanen dute. Gauden egoera honetan, erabakia ulertuko duzuela espero dugu.

Luze gabe berriz paperezko aldizkaria esku artean izanen dugulakoan gaude. Halaxe nahi genuke behintzat. Bitartean, lanean segituko dugu, gure eskualdeko herri eta bazterretako berriak zuen etxetaraino eramateko ahaleginean. Zaindu eta eutsi goiari. Eta bide batez, eskerrik asko TTIPI-TTAPAren bidelagun izateagatik!


Ordiziako Jauregi eta Zumarragako Roldan gaueko farmaziak

GOIERRI // Urte berriarekin batera aldaketa etorri da Goierri beheko eta garaiko gaueko guardiako farmazietan. 2021ean Ordiziako De la Cuesta Jauregi (Andre Mari kalea, 2) eta Zumarragako Roldan (Euskadi plaza, 4) izango dira astelehenetik igandera gaueko zerbitzua emango duten farmaziak behin gaueko hamarrak ezkero. Eguneko guardiako farmaziak egunero aldatzen ari dira.


Joxe Mari Iriondo saritu dute Euskal Kazetarien Elkarteak eta Kazetarien Euskal Elkargoak

Aurtengo Euskal Kazetaritza Sarietako irabazleen izenak jakinarazi dituzte Euskal Kazetarien Elkarteak eta Kazetarien Euskal Elkargoak, eta Joxe Mari Iriondo kazetariaren (Azpeitia, 1938) ibilbidea saritu dute. Sarietako epaimahaiak Iriondoren “ibilbide profesional bikaina” nabarmendu du.

Iriondoz gain, Cesar Coca, Euskaltzaindia, Eusko Ikaskuntza, Carmen Sarmiento eta Doce Miradas bloga saritu dituzte.

Iriondo Loiolako Herri Irratian aritu zen 22 urtez, 1961etik. «Herri Irratian asko sufritu genuen zentsurarekin, baina nik beti gozatu egin dut nire lanarekin», esan du saria baloratzean. Herri Irratian Euskal kultura landu zuen uhinetatik, eta bertso, erromeria eta kantaldi saioen fitxategi oparo bat bildu zuen urte horietan. TVEn eta EITBn ere egin zuen lan. 1985. urtean ETBko zuzendari izendatu zuten, eta EITBko irratietako zuzendaria izan zen 1989. urtetik 1998ra. 2008an Rikardo Arregi Kazetaritza Sarietan ohorezko saria eman zioten. Ohorezko euskaltzain izendatu zuten 2010. urtean.


Joaquin Ortega hernaniarrak

konposatutako pasodoblea Calahorran

Joaquin Ortega hernaniarrak konposatutako pasodoblea joko du gaur Calahorrako txarangak, Calahorran bertan. Ortega Incansables txarangako saxo-jolea da eta lehenago ere abestiak konposatutakoa da: Leitzako herriari, A Jorge Villar, A Joxe Mari Amiano eta Zaparen omenezko kanta esaterako.


AMONEN MANIFESTUA - Eta Amona Irrigoenearen

itxaropen deiadarra

Egin klik guztia irakurtzeko


Donostia aldeko udal batzuk lotarako lekuak prestatzen ari dira errepideek gainezka egingo balute ere

G7koen goi bilerak abuztuaren 24tik 26ra errepideetan sor ditzakeen arazoei aurre hartzeko operazioaren barruan ari dira antolatzen gune batzuk, bidaiariak lotarako hartu beharko balituzte ere.

Abuztuko zirkulaziorik handieneko asteburuetako bat harrapatuko du G7koen goi bilerak, eta oraintxe ez dago garbi errepideetan poliziek jarri dituzten kontrol neurriek zenbateko eragina izango duten. Eusko Jaurlaritza eta babesgo zibila Donostia aldeko eta Txingudiko udalekin lanean ari da, badaezpada, gerta litezkeen eragozpenei buru egiteko.

Donostia, Hernani, Errenteria eta inguruko beste udal batzuei eskatu diete egokitzeko lekuak, bidean ibilgailuak harrapatuta geldituko balira ere, bidaiariei lotarako lekuak eskaintzeko. Kiroldegia egokituko dute Hernanin. Errenterian, berriz, Belabaratz aterpea eta Fanderiako frontoia eskaini ditu udalak. Beharren arabera, leku gehiago egokitzeko aukerak aztertzen ari dira.

Irungo eta Hondarribiko udalek, bestalde, herritarrei eskatu diete asteburu honetan, ahal duten neurrian, autorik ez hartzeko eta garraio publikoa erabiltzeko. Espainiako Trafiko Zuzendaritzak ere ohar bat baino gehiago zabaldu ditu mezu berarekin azken egunetan, eta gaur Nafarroako Gobernuak eskatu du iparraldera ez jotzeko ibilgailu pribatuetan.

Bidegik ere jakinarazi du Aritzetako gunea, AP-8aren ondoan, egokitu egingo duela, atseden eta aparkaleku gisa, errepidean gerta litezkeen auto ilarei aurre egiteko. Eusko Jaurlaritzak segurtasun plan bat osatu du goi bilerak iraungo duen egunetarako, eta plan horren barruan ari dira hartzen neurriok.

Nolanahi ere, errepideetan buxadurak sortuko direla espero da, eta Gipuzkoan nabarituko da G7koen bilera. Larrialdi zerbitzuek uste dute AP-8, AP-1 eta GI-20 errepideetan sor litezkeela ilararik handienak, baina, horiek betetzearen ondorioz, uste dute GI-636 eta beste errepide batzuetara ere arazoak irits daitezkeela.

Zirkulazioan arazoak sor balitezke ere, murriztapenik handienak Lapurdin, eta zehazki Miarritze inguruan, sumatuko dituzte G7koen topaketak iraungo duen egunetan. Garraio publikoan zerbitzu asko eten dituzte, eta Miarritzen herri barruan mugitzeko oztopo handiak izango dira.


Mila haur inguruk jasaten dituzte sakabanaketa politikaren ondorioak

Haurrengan duen eragin psikologikoa aztertu du Etxerat-ek 'Dispertsioaren haurrak' txostenean.

Etxerat elkarteak Dispertsioaren haurrak txostena aurkeztu du. Bertan salatu du haurrek ere jasaten dituztela sakabanaketa politikaren ondorioak. "Denoi eragiten digu sakabanaketak, eta ehunka adingabek ere pairatzen dituzte, edozein helduk bezala, gure kaltea bilatzen duen salbuespeneko politika baten ondorioak. Ume eta adingabe hauentzat, ondorioak askoz larriagoak dira; indar politiko eta erakundeen ardura handiagoa da".

Txostenean "ia ezezaguna den" errealitate bat hurbildu nahi izan du euskal presoen senideen elkarteak. Gogorarazi du "euren bizitza, garapena, afektibitatea eta etorkizuna" baldintzatzen duten salbuespeneko neurrien "mende" daudela 1.000 haur inguru. Gainera, salatu du sakabanaketaren politikarentzat ez direla existitzen haurren eskubideak. Azken 27 urteetan haren ondorioak 5.000 haurrek baino gehiagok jasan dituztela zehaztu du.

Erakundeekin kontaktuan jarri da Etxerat. Oso larritzat joko luke jarduneko lehendakari Iñigo Urkullu eta Nafarroako presidente Uxue Barkos "gai honetaz urrunduko balira".


Beti Gazteko jokalariek larunbatean hasiko dute denboraldia

Errenterian dute partida 16:30ean

Beti Gazte Erregionaleko Ohorezko mailako taldeak irailaren 9an jokatuko du denboraldiko lehenbiziko partida. Touring taldea izanen dute arerio, Errenteriako Fanderia futbol zelaian 16:30etik aitzinera. Ibai Amezketa eta Endika Mendegia izanen dira aurtengoan ere entrenatzaileak eta denboraldia 22 jokalariko taldearekin hasiko badute ere min hartuta dauden hainbat taldera itzultzea aurreikusten dute.

Jubeniletatik heldu diren bortz jokalari gehitu zaizkio iazko taldeari: Martin Etxegarai, Peio Telletxea, Urki Txoperena, Julen Telletxea eta Iñigo Etxegarai. Baita Hondarribiako Garikoitz Pagola eta Irungo Unai Sagarzazu eta Julen Treku ere. Bertze taldekideak MIkel Arriola, Xabier Arriola, Mikel Aitor Flores, Oier Iantzi, Ander Olaizola, Ander Ordoki, Jabier Maia, Aitor Alzugarai, Gorka Sanjurjo, Ibon Txoperena, Jon Ubiria, Beñat Conde, Garikoitz Pagola, Iker Rodriguez eta Luis Rodriguez izanen dira.


Zinegoak jaialdiko emanaldia Mikelasagasti auditorioan

Bilboko Gaylesbitrans 16. Nazioarteko Zinema eta Arte Eszenikoen jaialdiko emanaldi aukeraketa izango da, martxoaren 11n, astelehena, Mikelasagasti auditorioan 19:00etan.


GAUR EZ DAGO ESKOLARIK: ILARGIA ETA PLANETAK

Gaur Hodei lokartuta heldu da irratira. Hodeietan dagoela esaten dio Amamak baina Lurren ustez planeta batean dago. Zenbat planeta ezagutzen dituzue?

https://bilbohiria.com/docs2/2018/gaurezdagoeskolarik/44-gaurezdagoeskolarik-ilargia.mp3

Deskargatu hemen.


Herrira eguna apirilaren 28an, Asteasun

Euskal preso eta iheslariak etxeratzeko eskatuz, Aiztondo bailarako Herrira bilguneek Herrira eguna antolatu dute datorren apirilaren 28rako Asteasun. Egun osoko egitaraua osatu dute egun horri begira:

Apirilak 26, osteguna

20:00 ‘Iheslariak, hegaztierrariak etxera itzuli nahi du' hitzaldia, Asteasuko udaletxeko ikus-entzunezkoen gelan.

Apirilak 28, larunbata

Preso eta iheslarien eskubideen aldeko eguna Asteasun

11:30 Kanpai errepika, Aiztondo bailarako alkate eta hautetsiek preso eta iheslarien inguruko deklarazio instituzionala irakurriko dute.

12:00 Giza-proba Asteasuko plazan, Zizurkil eta Aiztondoko taldeekin. Ondoren,hamaiketakoa.

13:00 Preso eta iheslarien aldeko ekitaldia.

14:00 Herri bazkaria. Ondoren, trikitilariak.

16:00 Irrien lagunak klubeko kideekin dantza eta festa.

18:00 Kantu jira, eskualdeko taldeetako kideen eskutik.

20:00 Kalejira.


Autobus zerbitzuak Huheziko ikasleentzat

Irailaren 21ean hasita, Mondragon Unibertsitateak bi autobus zerbitzu ipiniko ditu La Guipuzcoana autobus konpainiarekin batera, nahi duten ikasleak ekartzeko Gipuzkoatik eta Bizkaitik.

Zerbitzu bat Azpeititik abiatuko da egunero, 06:35ean, eta Azkoitia, Elgoibar eta Eibarko ikasleak jasoko ditu. Bigarren zerbitzua abiatuko da Etxebarriko metro geltokitik, hori ere 06:35ean, eta jasoko ditu Zornotza, Durango, Matiena, Atxondo eta Elorrioko ikasleak. Autobus biek Arrasaten egingo dute transbordoa, Eroski hipermerkatuaren ondoan, eta handik ni norantzetan banatuko dira: bat Oñatira joango da, Enpresa Zientzien Fakultatera, eta bestea Arrasatera, Goi Eskola Politeknikora, eta Eskoriatzara, Humanitate eta Hezkuntza Zientzien Fakultatera.

Prezioak

Zerbitzu biek bi tarifa eskainiko dizkiete ikasleei. A tarifa autobusa egunero hartzuko dutenei, eta B tarifa astean bi egunean datozenei.

Zerbitzu hau erabili nahi duten guztiek, izena eman beharko dute HUHEZIko idazkaritza akademikoan, irailaren 4tik 17ra.

Prezioak ikusi hemen.


“Ni alkate banintz, 2017a kultur plan bat lantzeko erabiliko nuke”

Xabi Paya, DSS2016 fundazioko kultur programaren arduraduna. (Argazkia: Agurtzane Altuna)

Urtea joan da, eta albiste nabarmenenak biltzeko garaian nahitaez agertu da kultur hiriburutza. DSS2016k utzi duenaren inguruko ale berezi bat argitaratuko du Irutxuloko Hitzak ostiralean.

Beste askoren artean, Xabi Paya kultur programaren arduradunak eman du bere iritzia. Kultur hiriburutza proiektu politiko bat izan dela nabarmendu du Payak, eta horrek eragina izan duela, batez ere, egituran eta antolaketan.

Hasierako proiektuan aurreikusitako aurrekontuaren erdiarekin garatu dute kultur programa; 3.000 jardueratik gora egin dituzte, eta horietatik %30 izan da soilik hasierako programak jasotzen zuena.

Donostiak ez du kultur hiriburutza museo edo bestelako azpiegitura handirik egiteko baliatu. Payaren ustez jendea da hiriburutzak utziko duen ondarerik aberatsena. “Kulturgintzan aurrera egiteko makineria martxan” utzi dutela dio, baina orain Patronatuari, hau da, politikariei dagokie zein proiektuk izango duen jarraipena eta zeintzuk ez erabakitzea. Dena dela, erabakia argi ikusten du Payak: “Ni alkate banintz, 2017a kultur plan bat lantzeko erabiliko nuke”.

Ostiraleko ale berezian irakur dezakezue Xabi Payaren elkarrizketa osoa.


Tupperrak eskuratzeko azken aukera, bihar goizean

Usurbilgo Udala, Hurbilago Elkartea, Kutxa Ekogunea, Usurbil Zero Zabor eta herriko zenbait saltoki eragilen dituen "Ontziratu zaitez!" kanpainako azken egunak dira hauek. Arraina edo haragia gordetzeko ontzi berrerabilgarria eskuratu ez dutenentzat, larunbat hau izango da, ontziotako bat lortzeko azken eguna. Urtarrilaren 28an bezala, bihar ere, 11:30-13:30 artean postua jarriko dute frontoian, "Ontziratu zaitez!" egitasmoko eragileek.

Interesdunek gune berean, Usurbilgo Udalak eta Usurbil Zero Zaborrek abian duten autokonpostaje komunitarioko egitasmoan izen emateko aukera ere izango dute. Gogoan izan, etxean bildutako hondakin organikoak ongarri bihurtzeko ahalegina egiten duten herritarrek, %40ko hobaria jasoko dute.


Etorkinen semea, etorkinen kontra

Sarkozyren arabera Frantzian «etorkin gehiegi» daude, eta gizarteratze sistemak ez du funtzionatzen

Aita Nagybocsai Sarkozy Pal hungariarraren eta ama Andree Mallah greziar judu jatorrikoaren semea guraso atzerritarrak dituen Frantziako lehenengo presidente bihurtu zen 2007an. Bi aldeetatik da etorkinen semea Nicolas Sarkozy kontserbadorea, baina, konbertituaren amorruz, etorkinen kontrako diskurtsoa gogortu du bigarren itzulirako azken txanpan, ultraeskuindarren botoaren arrantzan.

«Etorkin gehiegi daude Frantzian. Gure gizarteratze sistemak ez du funtzionatzen. Zergatik? Jada gure lurraldean zeuden etorkinen gizarteratzea lortu baino lehenago etorkin gehiago iristen zirelako». Immigrazioa erabat mugatzearen kontra dagoela argitu badu ere, zera nabarmendu du: «Jaso dezakegunbaino jende gehiago gonbidatzen badugu, integrazioak huts egiten du. Ez daukagu behar adina etxebizitza, behar adina eskola eta ezta behar adina lan ere».

Beste gizarte eredu bat

Parisko Eiffel dorrearen gerizpean bildutako milaka jarraitzaileren aurrean, abertzaletasunaren bandera astindu du Sarkozyk, Frantziako kultura, historia, frantses hizkuntza eta, besteak beste, Charles De Gaulle jenerala, Joana Arcekoa, Napoleon, Moliere eta Voltaire goraipatuz. Frantziaren «ondare kristauaren» defentsa sutsua ere egin du. «Inork ez gaitu gure sustrai kristauak ukatzera behartuko». Konbertituaren amorrua, beste behin.

Bere aldeko botoa eskatzeko, François Hollanderen kontra egin du, haren garaipenak Frantzia Espainiaren edo Greziaren egoerara eramango lukeela esanez. Sindikatuei ere, «bandera gorria» laga eta «hiru kolorekoari» —Frantziakoari— heltzeko eskatu die langileen egunean. «Ez dugu sozialismorik nahi».

«Beste gizarte eredu bat» ezarriko duela hitzeman du hautagai kontserbadoreak. Soldaten igoera eta lanaren kostuen murrizketa izango dira bestelako eredu horren oinarria, Sarkozyren arabera. «Horixe da datozen bost urteetarako erronka handia».


Udalak arratsaldeko kontzentrazioan parte hartuko du sexu eraso guztiak gaitzesteko

Azkoitiko Udalak gaur arratsalderako Sustraiak Moretzen eta Sostenipe talde feministek deitutako kontzentrazioan parte hartuko du. Udala sexu eraso guztiak gaitzesteko atxikituko da elkarretaratzera.

«Azken kasuaren ikerketak jarraitzen duen bitartean, nire karguak zuhurtziaz jokatzera behartzen nau jazoera argitzen den arte, eta benetako informazioa esku artean dugun arte, suposizioetan erori gabe. Udalak parte hartuko du elkarretaratzean sexu abusu guztiak salatzen eta arbuiatzen dituelako. Azken kasuari dagokionez, oraindik azkarregi da ez dakigun zerbait egiaztatzeko. Ikerketa amaitzeko zain gaude», dio Javier Zubizarreta alkateak.


'Kantuz kantu, dantzaz dantza' ospatuko dute larunbatean

Lau txokotatik abiatuko dira kalejirak, eta Foru plazan emango diote amaiera.

Zortzigarren urtez, Manuel Iradier Elkarteko Jare dantza taldeak antolatuta, Kantuz Kantu Dantza Dantza ikuskizuna ospatuko dute larunbatean. Kultur-ekimen mugikor honen bitartez, euskal dantzen, abesbatzen eta musikaren mundua hiriko plazetara jalgi dadin nahi dute, dantza, musika eta kantua uztartuz ikuskizun bakarrean, antolatzaileek azaldu moduan. 19:00etan hasiko da jaialdia.

Lau kalejira abiatuko dira; bat Santa Barbara plazatik, bigarrena Arka plazatik, hirugarrena General Loma plazatik eta laugarrena Urrezko Zeledonen plazatik. Eta ekitaldiari Foru plazan emango zaio bukaera, partehartzaile guztiekin.

Araba abesbatza, Gasteiz Kantuz, Vital Fundazioa abesbatza, Kanta Berri abesbatza, Adurtza dantza taldea, Indarra dantza taldea, Bidabarri dantza taldea, Jare dantza taldea eta Ordago Folk taldea izango dira jaialdian.


«Hurrengo bost urteetan ere aldaketa izugarriak ikusiko ditugu, onerako»

Gizartea aldatua ikusi du Juan Mari Olanok (Gaintza, 1955), maiatzaren 2an Alacanteko espetxetik irten zenetik. «Gatazkaren ondorioen» gaian jendea murgilduago nabaritu du, behingoz irtenbidea emateko prestuago. AAMren auziagatik hamar urteko zigorra bete du, bi alditan. Betidanik ibili izan den ezker abertzalearen mugimenduak barrutik jarraitu ditu. Itxaropentsu da etorkizunaz.

Kartzelatik atera zarenetik, zer ikusi duzu berririk kalean?

Sei urte ez da asko, baina oso urte bereziak izan dira euskal herritar guztiontzat. Aldaketa sakonak eman dira, gauza askotan. Euskal gizartea bera aldatu egin da, indar politikoak eta jarrerak ere bai. Onerako, gainera. Pazientziarekin hartu nahi nuen, lasai, agian klixe zaharrak alboratu, eta gogoa nuen giro berri honekin eta taupadekin kutsatua izateko. Uste dut beste egoera batean nagoela, beste segurtasun eta ezagupen maila batekin. Baina oraindik barneratzeko gauza asko daude. Ilusioarekin eta gogoarekin nago.

Espetxetik nola bizi izan duzu aldaketa garaia?

Interes izugarriarekin jarraitzen ditugu kartzelatik gertakari guztiak. Han ondo irauteko gure erregaia konektatuta egotea da, kartzelara eraman gintuzten arrazoiekin. Baina oso bitarteko mugatuak dituzu jarraipen zehatza egiteko, eta denbora errealean ez duzu egiten, egunkariak ere beranduago iristen dira eta. Komunikabide espainolak entzun eta ikusten genituen, baina harrigarria da agenda informatibo espainolean Euskal Herriak zer toki hartu duen; beno, eztokia. Isiltasuna. Zutik Euskal Herria dokumentua onartu zenetik, eta gero ETAren erabakiarekin, informatiboki itzali egin dute Euskal Herria, ez da existitzen.

Amnistiaren Aldeko Mugimenduko bozeramaile zinen. Oraindik, ordea, presoen gaia pil-pilean dago, eta amnistia eskakizunak aditzen dira berriz.

Korapilo hori beste askoren ispilua da. Franco hil zenean ere presoen korapiloa zegoen, eta orduan lortu zen nahiko indar estatuari presoak kartzeletatik kentzeko. Gaur egun, tamalez, ez dago. Gatazkaren konponbidean, klabea diren ondorioei aurre egitea izugarri kostatzen ari da. Baina politikoki esplikatzen da, estatu espainiarrari gizartea presionatzeko geratzen zaion tekla bakarra presoak direlako. Giltza berak du, eta xantaia politiko etengabeko bat garatzen ari da.

Nola irten ataka horretatik?

Ausardia askoz handiagoa beharko da. Euskal gizarteak badu, baina ez hala eragile sindikalek eta politikoek, eta instituzioek bereziki. Beste tonu eta intentsitate batean heldu beharko diogu gaiari. Batzuek pentsatzen dute —eta ez Rajoyk bakarrik— presoen gaia ezker abertzalearen arazotxo bat dela, eta beraiek konpon dezatela. Autoeingainu bat da. Gatazkaren ondorioei, presoei eta iheslariei, ez bazaie erantzun positibo bat ematen epe motzera, Euskal Herriko prozesuan eragin ezkorra izango du.

Eta, beste aldetik, etxean nahi ditugula. Haiek ez daude oiloak lapurtzeagatik kartzelan. Herri honen defentsan egon dira, bizitza osoan, ehunka gizon eta emakume. Beraien borroka moldeak konpartitu ala ez, hori ez du inork zalantzan jartzen. Herri honek behar ditu, eta historiari ere zor diogu presoen eta iheslarien gaiari irtenbide azkar eta arrazoizko bat ematea.

«Euskal gizartea aldatu egin da. Lasai hartu

nahi dut, agian klixe zaharrak alboratu»

«Ezker abertzalean gertatu dena mirari politiko

bat da. Hori da bidea, bakarra gainera»

Prozesuan aurrera jarraitzea oztopatzen duen koska handienetarikoa da presoen gaia?

Estatuak bere interesak defendatzen ditu. Euskal Herri bezala, kontua da bertako eragileek maila ematen dugun. Eskailera batzuk igo beharra daukagu. Gizarte mobilizazioa da giltza, baina instituzioen eta eragileen babesa inoiz baino beharrezkoagoa da, arrazoi batengatik: estatuak ez dauka inolako interesik gai horri erantzun positibo bat emateko. Beraz, behartu egin beharko da. Badirudi konfrontazio armatuaren aroa amesten dutela, haren hegalpean estatuaren arazo guztiak ezkutatzen oso erraza zelako. Hain zuzen, hori bukatu denean ari dira kasuak ateratzen, toki guztietan alfonbrak altxatzen.

Nork hartu behar du gidaritza?

Herritarren sentipenean dago presoen eta iheslarien gaiari irtenbide bat eman beharraren komentzimendua. Beste aldera begiratzea ez da ariketa inteligentea. Nik askotan esan izan dut, batzuei ez zaie gustatzen baina: kartzeletako patioetan bilduta dagoen konpromisoa herri honekiko, duintasuna, maitasuna eta lanerako gogoa, gehi gaitasun politikoa, tona askotako kontua da.

ETAk zer paper hartu beharko lukeela iruditzen zaizu?

Erakundearen kezka eta ardura, logikaz, bada preso eta iheslarien arazoa konpontzen laguntzea. Erakundearenak ziren militante asko daude kartzelan, eta erakundearenak ez zirenak ere bai. Kartzelan jende asko dago. Baina, aparte, hemen bada beste arazo bat, lehenagokoa: militarizazioa. Herri hau okupatuta daukate frantziar eta espainiar indar armatuek, mota guztietako poliziek. Europako ratio handiena da polizia-presentzia. Atzerakada egin beharrean, garai hauetan, alderantzizkoa ari dira; ez dut uste jendeak irudika dezakeenik ministroa Fiteron kuartel berria inauguratzen. Orduan, desmilitarizazioa ez da erakundeak armak uztea bakarrik. Gatazkaren ondorioen pakete guztian sartzen da.

Armak uztea behin betiko da?

Erakundeak publiko egin dituen agiriak-eta irakurtzen ditut, eta iruditzen zait izugarrizko ausardiarekin jokatu duela azken urte hauetan. Urrats ausartak egin ditu. Hamarkadak borroka armatuan jardun eta gero, aldebarkatasunez horrelako erabaki bat hartzeak esan nahi du herriarekiko konexioa, ikuspegi argia eta konpromisoa betetzeko borondatea dituela. Apustua izugarria egin du. Ziur naiz etorkizunean ere arduraz jokatuko duela. Agian, denboretan eta urratsetan jende guztiak ez dauka ikuspegi bera, baina azkenean erabaki behar dutenak beraiek dira.

Ezker abertzalearen estrategia aldaketarekin eta Sorturen sorrerarekin ados etorri zara?

Hastapenetan, mundu guztiak bezala pentsatzen dut, zalantzekin, informazio gutxirekin eta kezka handiz bizi izan genuen. Baina izugarrizko ilusioz ere bai. Politikan momentu batzuetan nahi den bezala egin ahal da, eta beste batzuetan ahal den bezala. Nik uste bigarren kasua izan dela, testuinguru oso zehatzean. Beharbada gauza guztiak ez ziren egingo fintasun izugarriz, zauritxoak ere geratuko ziren bidean. Baina, orokorrean, erabat bat nator egin den aldaketa estrategikoarekin. Aspalditik zetorren hausnarketa zen, gainera; hau ez da hamar pertsonak argia ikusi dutelako astindu dutela panorama politikoa. Ezker abertzalean oso transbertsala zen. Jende askok, zintzoki, zalantza izugarriak zituen estrategia politiko-militarrean; erakunde guztietan, ez ETAn bakarrik. Beraz, ibilbidean prozesu naturala da.

Etorkizuna nolakoa dakusazu?

Gertatu dena mirari politiko bat izan da. Guztia kriminalizatuta egotetik estatuaren aldetik, ordezkaritzarik gabe, konpromiso politiko minimo batengatik jendea kartzelatzen zutela, estatuak uste zuenean oinpean zuela mugimendu abertzalea… Hortik erreakzionatzera, estatuari apustua irabaztera, proiektua bera salbatzera eta gizarteak saritua izatera, ez da inon gertatu. Miraria da. Hori da bidea, eta beste biderik ez dago gainera. Gatazka modu integralean konponduko da, ez daukat inolako zalantzarik. Hurrengo bost urteetan ere aldaketa izugarriak ikusiko ditugu gure herrian, eta onerako.


Donostiako Lourdes Txikin zuhaitz mozketa “basatia” egin dutela salatu dute

Haritzalde Naturzaleen Elkarteak egin du salaketa, Irutxuloko Hitza-k zabaldu duenez.

Lourdes Txikira bidean dagoen berdegunean zuhaitz mozketa “basatia” egin dela salatu du Haritzaldek, ohar baten bidez: “Ekintza Ikastolaren goiko aldean baimendu gabeko mozketa bortitza egin dute. Bi hektarea baino gehiagoko eremuan zegoen baso misto zoragarria erabat moztu dute. Guztiz txikitu dute faunaren bete-betean, ugal garaian, eta gainera lurazala urratu dute izugarrizko higadura nabarmena sortuko duten pistak irekiz. Une honetan inguru zabal batetik sorturiko paisaia-inpaktua ikaragarria da, edozein ikuslek zartako handia jasotzen duelarik berdea eta lasaia zen tokian basoa ebakita eta lurra iraulita ikusteaz”.

Haritzaldek kezka adierazi du gertatutakoaren inguruan: “Antza denez, puntualki lubizi txikiak eta zuhaitz baten erorketa salatu dute Ekintza ikastolakoek. Gure ustez, horrek ez du inolaz ere justifikatzen eginiko basakeria are eta okerrago, eginiko lanek etorkizunean egoera okertu lezakete. Orain higadura eta lubizi arriskua handiagoa izango baita”.

Enrique Ramos Hirigintza zinegotziari azalpen publikoak emateko exijitu dio elkarteak; egindako mozketa zein txosten teknikok babesten duen jakin nahi du Haritzaldek.

Elkarteak gogora ekarri du duela urte batzuk, leku berean, Lourdes Txiki ingurua erabat itxuraldatu zuten zuhaitz erraldoi asko moztu zituztela. Ikastolaren kirol- instalazio berri batzuk eraikitzeko aitzakian moztu zirela dio, eta horiei lotutako parkina bertako errekastoaren babes eremua errespetatu ez zuena ere eratu zutela.


Gaur itxiko da Emakumeen Jabetze Eskoletan izena emateko epea

Emakumeen Txokora bertaratuta, mezu bat idatzita edo 943-15 70 55 telefonora deituta egin daiteke izen-ematea. Aurten bost ikastaro eskainiko dituzte Jabetze Eskolen barruan.

Azpeitiko Emakumeen Mahaiak eta Azpeitiko Udaleko Parekidetasun Sailak antolatutako Jabetze Eskoletan izena emateko azken eguna da gaur, otsailak 1. Tailerretan parte hartu nahi dutenek Emakumeen Txokoan (Goikokale 12) egin dezakete izen-ematea, bulegora bertaratuta, 943-15 70 55 telefonora deituta edo emakumetxokoa@azpeitia.eus helbidera mezu bat bidalita.

Aurten, bost tailer eskainiko dituzte Jabetze Eskolen barruan, eta honako hauek dira:

Ekonomia feminista tailerra: Generoak duen dimentsio sozioekonomikoa landuko dute ikastaroan, Marina Sagastizabalen eskutik. Martxoaren 15ean eta 16an izango da ikastaroa, eta zortzi orduko iraupena izango du. Ostiralean 16:00etatik 20:00etara eta zapatuan 09:00etatik 13:00etara eskainiko dute tailerra.

Sabel dantza ikastaroa: otsailaren 7tik maiatzaren 16ra, ostegunetan eskainiko dute ikastaroa, 18:30etik 20:00etara. Jaione Albeniz izango da irakaslea. Hemeretzi ordu eta erdiko iraupena izango du ikastaroak, eta 29,25 euro ordaindu beharko da. Langabetuek eta ikasleek, aldiz, 19,50 euro ordaindu beharko dituzte.

Antzerki tailerra: Alaitz Olaizolak eskainiko du ikastaroa, otsailaren 5etik maiatzaren 14ra, asteartetan, 18:00etatik 19:30era. Izen-ematea 29,25 euro ordaindu beharko da. Langabetuek eta ikasleek, aldiz, 19,50 euro ordaindu beharko dituzte.

Autodefentsa feminista tailerra: Indarkeria mota ezberdinen aurrean kontzientzia hartzen ikasiko dute parte-hartzaileek, baita erasoen aurrean erantzuteko estrategien gaineko hausnarketa egin ere. 18 urtetik gorako emakumeei zuzenduta dago. Alaitz Mañesek eskainiko du tailerra, otsailaren 16an, larunbatez. Zortzi orduko iraupena izango du ikastaroak, eta bi zatitan egingo dute, 10:00etatik 14:00etara eta 16:00etatik 20:00etara. Doakoa izango da.

Autoestima eta ahalduntze ikastaroa: Emakumeen autoestimaren eraikuntzan sakonduko dute tailerrera animatzen diren emakumeek. Hain zuzen, "autoezagutzarako baliabideak eta gaitasunak" ezagutuko dituzte. Martxoaren 27tik maiatzaren 29ra, asteazkenetan, egingo dituzte saioak, 15:00etatik 17:00etara. Orotara, 18 orduko iraupena du tailerrak, eta 27 euro ordaindu beharko da izen-ematea. Langabetuek eta ikasleek, aldiz, 18 euro ordaindu beharko dituzte.

Jabetze Eskolen gaineko xehetasun guztiak, hemen.


Pablo Hasel askatzeko exijituko dute irundarrek

Pablo Hasel rap abeslari kataluniarraren atxiloketa eta espetxeratzea salatzeko Irunen ere mobilizatzera deitu ditu herritarrak Gazte Koordinadora Sozialistak, Bidasoko taldeak sare sozialetan zabaldu duenez. Euskal Herriko beste hainbat herritan egingo duten bezalaxe, San Juan plazan bilduko dira bihar (hilak 19), Pablo Hasel askatu! lemapean. «Espainiako demokrazia burgesak proletalgoaren aurkako totalitarismoa ezarri du. Pablo Hasel askatu! Amnistia!», esan dute gazte mugimenduko kideek sare sozialetan.


Parisko kabaret abeslariari, amonari omen!

Azken aurreko emanaldia izan bada ere, azkenean izan dut Xake konpainiaren Mami Lebrun antzezlana ikusteko aukera. Antzerki egarriz egin dugu Bilborako bidea, eta gu bezala, asko izan dira Euskararen Eguna aitzakia hartuta, Bilboko Arriaga Antzokiak antolatu duen emanaldira gerturatutakoak.

Zendu berria da amona Kontxa. Bere ilobak amonari omenaldia egin guran, haren gaztetako bizipenak ekarri nahi ditu taula gainera. Horretarako, Paris nazien okupaziopean zegoen sasoian, Kontxak bere gaztaroan kabareteko abeslari gisa bizitako istorioa ekarriko dute agertokira. Istorio xamurra, hurbila, bizia, zintzoa eta gozoa; neurriko umore ukitu eta guzti.

Mami Lebrun antzezlana

Zuzendaria: Getari Etxegarai.

Aktoreak: Ane Pikaza, Kepa Errasti

eta Ainara Ortega.

Hurrengo eta azken emanaldia: Apirilak 27, Aulestiko Artedrama topaketak, frontoian, 22:00etan.

Oraindik ez dakit zergatik baina istorioak harrapatu nau. Agian neuk ere amuma miresten nuelako, eta oraindik haren heriotzari buruz berba egitea kostatzen zaidalako. Emanaldiko denbora jauziek despistatu ez, eta garaiko Paris irudikatzeko ariketa egin dudalako. Euskaldunok II. Mundu Gerran ere gure ekarpena egin genuela entzutea maite dudalako. Edo Errastiren gidoian jasotako elkarrizketa bizietan erabilitako euskara zaindua eta euskalkien nahasmen dotoreaz gozatu dudalako. Doluaz, bizitzaz eta heriotzaz berba egin duten arren, barre egiteko aukera ere izan dudalako. Eta ze demontre, ez naiz esaten lotsatuko, istorio erromantikoak gustuko ditudalako.

Parisko Kabaret bateko kamerinoaren mahaia eszenatoki gainean eta mikro bat. Istorioak berak zer edo zer gehiago ere hartu, eta beharko lukeela esango nuke. Garaiko musika eta zuzeneko ahotsak, hala ere, Pariserako bidaian lagungarriak izan dira.

Bilboko publikoarekin konektatu dute Xake Konpainiako kideek beraien lehenengo ekoizpenarekin. Joan den urtean irabazitako Donostia Antzerki Saria ere merezitakoa izan dela esatera ausartuko nintzateke. Pena, lerro hauek obraren azken emanaldiaren atarian idaztea. Hala eta guztiz ere, bolo-bolo dabilen Lur ikuskizuna ikusteko tartea hartuko dut, talde honen ibilbidea gertutik jarraitzeko asmoz.


Parte-hartze araudia aurkeztu dute

Araudiaren zirriborroa aurkezteko bilera, joan den ostegunean (Argazkia: 'Danbolin')

Parte-hartze araudia osatzen ari da Zestoako Udala, herritarren parte-hartze demokratikoa eta erakundearen gardentasuna bultzatzeko helburuekin. Joan den ostegunean zirriborroa aurkeztu zuen herritarren aurrean, eta orain ekarpenak jasotzen ari da. Hil honetako ohiko udalbatzarrean onartu nahi dute udal ordezkariek; hala azaldu du Leire Etxeberriak (Bildu), Zestoako alkateak.

Araudiaren zirriborroa egin dute, eta jendaurrean azaldu ondoren, ekarpenak jasotzen hasi dira udaletxean. «Aurrena herritarrei aurkeztu eta azaldu nahi genien araudiaren zirriborroa, eta behin azalduta, jendearen iritzia jasotzeko epea zabaldu dugu», dio alkateak. Joan den osteguneko batzarrean araudia aurkeztu eta herritarren galderak erantzun zituzten batez ere. «Jendeak orduantxe ezagutu zuen zirriborroaren edukia, eta batik bat galderak egin zituzten».

Herritarren ekarpenak otsailaren 16ra bitartean jasoko dituzte. Iradokizunak udaletxean utz daitezke, idatziz, baita Internet bidez ere; ekarpena egiteko orria Zestoako Udalaren webgunean, www.zestoa.net atarian dago eskuragai.

Udalaren parte-hartze araudiaren zirriborroa ere jarri dute ikusgai sarean. Alkateak dioenez, arau-sortan jasotako kontu asko dagoeneko martxan dago herrian. «Zenbait mekanismo abian da egun, baina guztia araudi batean jasota geldituko da horrela». Herritarrei bakarrik ez, EAJri ere pasatu diote zirriborroa. «Aurkeztu aurretik pasatu genien EAJkoei, kultura batzorde batean».

Ekarpenak jasotakoan ikusiko dute zer txertatu daitekeen araudian. Epeak luzatu edo ez ere ekarpenen arabera baloratuko dute. Baina hil honetako ohiko udalbatzarrean (otsailaren 23an izango da, azken ostegunean) onartu nahi dute araudia udaleko arduradun politikoek.


HC Energia enpresak Pasaiako portu berrian ziklo konbinatuko zentrala eraikitzeko proiektua azaldu du gaur

HC Energi enpresak ziklo konbinatuko zentral bat eraikitzeko asmoa dauka Pasaiako (Gipuzkoa) portuan egitekontan diren kanpo portuan. HC Energia enpresak Naturgasen bitartez egiten du lan EAEn. Ziklo Konbinatuko zentrala abian jartzeak 400 milioi euroko inbertsioa ekarriko luke. Pasaiako Portu Agintaritzako presidente Jose Ignacio Espelek Pasaiako kanpo portua eraikitzeko beharra azpimarratu du. Kanpoko portuaren proiektua gauzatzea beharrezkoa da zentrala eraiki ahal izateko.

"XXI.mendeko Gipuzkoaren proiektua da hau", azaldu du Espelek. Proeiktua gauzatzen ez bada "krisi handia" ekarriko lukeela uste du Portu Agintaritzako presidenteak. Honen iritziz Gipuzkoak "ezin du bizi portu modernorik gabe". Proiektua burutzen bada ziklo konbinatuko zentrala eraiki ahal izango da.

Jose Igancio Espel Pasaiako Portu Agintaritzako presidenteak, Marcos Antuña HC Energia izeneko enpresako poiektu eta inbertsioetarako zuzendariak, Enrique Palomino Naturgaseko Energia, garraio eta banaketa zuzendariak eta Felix Iraola Gipuzkoako Merkataritza Ganberako zuzendariak aurkeztu dute gaur proiektua. Ziklo konbinatuko zentralak gas naturala erabiltzen du eta elektrizitatea sortzen du bi turbina erabilita. Espelek agertu duenez, "HC Energia enpresak energia garbiarekin egiten du lan eta horiek ez dute arazorik ekartzen herritarrentzat".

Bestalde, Marcos Antuña HC Energiako ordezkariak azaldu duenez, ez dute beste lekurik pentsatu zentrala ezartzeko. Antza denez, Pasaiako kanpo portua leku "egokia" da zentrala jartzeko.


Itxialdiko doinuak eskaini ditu Hodeiertz abesbatzak

Pier Paul Berzaitzen 'Baratze bat' kantua eskaini dute Hodeiertz abesbatzakoek, etxetik, telematikoki.

"Amets sekretuetako baratzean ikusiko gara laster. Bitartean, segi musikaz gozatzen", adierazi dute abesbatzako kideek.


Eguberriak: IkusZirkus Zirkoaren magia Andoainen

Urtez urte zirkoari tartea eskaintzen zaio andoainen. Hainbat egunez proposamen ezberdinak taularatuko dira Basteron, guztiak ikusgarriak. Abenduaren 26tik 30era Bastero kulturgunean. Hona, argibide guztiak:

Europako zirko konpainia ezberdinen bilgune bilakatuko da Andoain, abenduaren 26an hasiko den Ikuszirkus edizio berrian. Frantziatik, Kataluniatik, Erresuma Batutik eta Belgikatik prposamenak iritsiko dira, Euskal Herriko Kilikolo konpainiak aurtengo edizioa amaituko duelarik.

Eguberrietan zer egin ez dakienarentzat, iluntzero proposamen txundigarriak eta barregarriak aurkituko ditu Basteroko auditorioan. Umorea, magia, musika..., ikuskizuna hastera doa.

Abenduak 26, larunbata.

20:00 Los Excéntricos Katalunya–Frantzia.

10 euro. Sarrera zenbakitua.

Musikaren, malabarearen eta klownaren uztarketa maisutasunez egina. Kabaret surrealistatzat definitu dute ikuskizuna: irristaldiak eta matrailekoak bata bestearen atzetik.

Abenduak 27, igandea.

20:00 Shake That (Belgika)

Feeding The Fish (Erresuma Batua).

[behean, argazkian]

10 euro. Sarrera zenbakitua.

Shake That umorea, magia..., eta etengabe ikuslearekin elkar eragiten duen konpainia. Koktel giroko tabernan oinarritzen da ikuskizuna, boskote batek bideratutakoa.

Feeding the fish obran, bestalde, malabareen teknika berrienak ikusteko aukera paregabea eskainiko da. Besteak beste argiekin egindako malabareen saio ikusgarria.

Abenduak 28, astelehena.

20:00 Le Cirque Du Bout Du Monde (Frantzia).

[goian, argazkian]

10 euro. Sarrera zenbakitua.

Aurreko eguneko eskaintzaren beste muturrean kokatzen da. Frantziarrak malabareen teknika tradizionalaren erakusgarri bilakatu dira.

Abenduak 29, asteartea.

20:00 Viceverso. Circ Hula (Katalunya).

10 euro. Sarrera zenbakitua.

Umorea eta majia tartekatzen dira, adin guztietarako ikuskizunarekin. Antzerkia eta zirkuko jarduera ezberdinak ere uztartzen dituzte.

Abenduak 30, asteazkena.

17:00 Kilikolo (Euskal Herria).

3 euro. Sarrera zenbakitu gabe.

Bikote bat, musika eta antzerkia baliatuz ikuskizuna osatuko duena. Obran zehar bideoak, argazkiak eta musikak garrantzia hartuko dute.

SARRERAK DAGOENEKO SALGAI

•Internet bidez: www.kutxa.net

•Bastero: Musika eskolara doan sarbidea.


Altsasuarrak Euskaraldian

Euskaraldia. Ahobizi. Belarriprest. Euskararen erabilera handitzeko ariketa kolektiboa aspaldi pasa zela badirudi ere, abenduaren 3an despeditu zen. Ia 700 altsasuarrek parte hartu zuten Euskaraldian. Ariketaren, bitarteko eta akabera ekitaldiko irudiak bildu ditugu. Euskaraldiak Altsasun euskaraz hitz egiteko aukera ugari daudela azaldu zigun.


Irudi bidezko narraziogintza tailerra iritsiko da Azpeitiko Dinamoa sormen gunera

“Irudiaren barrunbeetan arakatzeko”. Horretarako eta beste hainbat gauza egiteko eta ikasteko aukera eskainiko du Azpeitiko Dinamoa sormen guneak antolatutako Badirudi irudi bidezko narraziogintza tailerrak. Bost hilabeteko iraupena izango du Badirudik, eta Txakur Gorria sormen kolektiboko kide diren Mariñe Arbeo eta Malen Amenabar ilustratzaileek gidatuko dituzte saioak. Dena den, tailerrak ez du ilustrazioa izango ardatz, irudia baizik. Hau da, irudi mota ezberdinak landuko dituzte narraziogintza ikastaroan: ilustrazioak, argazkiak, collageak… eta horiekin zer egin eta zer kontatu daitekeen ezagutuko dute parte-hartzaileek.

Xabier Gantzarain da Dinamoa sormen guneko kudeatzailea, eta hark azaldu duenez, irudien lanketan trebatu nahi duen pertsona orok eman dezake izena Badirudi tailerrean. Finean, ikastaroa sormenean irudien bitartez murgiltzen hasi nahi eta ausartzen denari dago zuzenduta. Hori bai, 16 urtetik gorako lagunek soilik eman dezakete izena.

Irudia: tresna indartsua

Baina, nondik dator narraziogintza tailerra martxan jartzeko ideia? Gantzarainek azaldu duenez, hausnarketa eta kezka zehatz batzuetatik:”Paradoxa badirudi ere, gaur inoiz baino beharrezkoagoa eta, aldi berean, zailagoa da irudi bat sortzea; eta zer esanik ez iruditeria bat sortzea. Garai eta leku bateko jendeari zerbait esango dioten irudiak sortzea da zaila, eta horregatik da beharrezkoa, irudiaren gainean hausnartzea ezinbestekoa den bezala”. Irudia “tresna indartsua” dela uste du Gantzarainek, aukera ugari eskaintzen baititu. “Irudi batekin erakutsi egin dezakegu, iradoki egin dezakegu, baina baita ezkutatu ere. Irudi batekin kontatu egin dezakegu, eta irudi sorta batekin zer esanik ez”, dio. Eta, horretaz jakitun, Badirudi ikastaroan irudiaren “ahalaz eta azalaz” gogoeta egin nahi dute: “Nola egiten da irudi bat? Nola eraikitzen? Nola irakurtzen? Nola jartzen dira irudiak zirkulazioan? Non galtzen dira, eta non pausatzen? Zer kontatzen dugu irudiekin? Zer narrazio osatu daiteke irudien bidez?”. Badirudi tailerrarekin galdera horiei guztiei erantzuna ematen saiatuko dira, hogei astez, ekinez eta eginez.

“Irudiak dena hartu du aspaldian: dena da irudia, eta denean dago. Irudiak sortzea inoiz baino errazagoa da, auskalo zenbat egiten ditugun egunero, ohartu gabe; prozesua azkarra da, automatikoa kasik. Dinamoko irudiaren eremua automatismo hori deseraikitzeko lekua da, eraikiz deseraikitzeko, prozesua aztertzeko, moteltzeko, geldotzeko, gelditzeraino. Irudiaren barrunbeetan arakatzeko, hankaz gora jartzeko, mundua bere horretan emango duten irudiak baino irudia bere horretan emango duen mundu bat egiteko”, azaldu du Gantzarainek.

Ikasketak, su baxuan

Ugari dira irudi bidezko narraziogintza tailerrari ezarri dizkioten helburuak, eta horregatik eskainiko dizkiote bost hilabete luze. Lan lerro ugarri ukituko dituzte hilabete horietan zehar, hala nola ilustrazio teknika desberdinen aplikazioa eta garapena nahiz irudien irakurketa eta hausnarketa. Egitasmoarekin lortu nahi dutena da parte-hartzaileak irudi bidezko narrazioaren munduan murgiltzea eta kontaera bakoitza irudikatzeko modu egokia hautatzea, baita bakoitzak bere narratzeko modua bilatzea ere. Tailerrera animatzen diren lagunek irudiak sortzen, desegiten, irakurtzen eta erabiltzen ikastea, irudien gaineko begirada kritikoa hartzea, irudien bidez kontatzeko tresna propioak garatzea eta proiektu propioak nahiz kolektiboak gauzatzea da egitasmoaren sustatzaileen xedea. Hori guztia egiteko eta proiektuak behar bezala egosteko hartuko dituzte bost hilabete.

Urrian hasiko da ikastaroa, eta martxoan amaituko. Sormen tailerrera animatzen diren lagunek asteartero izango dute hitzordua Dinamoko irudiaren eremuan, 18:00etatik 20:00etara bitartean. Tailerraren ordutegitik kanpo Soreasuko sormen gunean lanean jarraitzeko aukera izango dute parte-hartzaileek.

Gehienez, hamabost laguneko taldea izango da irudi bidezko narraziogintza eskolak jasoko dituena. Saioaren gidariek, Arbeok eta Amenabarrek, orotara bi orduko iraupena izango duten 20 saio eskainiko dituzte, eta saio horietako bakoitzean gauza ezberdinak jorratuko dituzte ikasleekin. Gainera, ikastaroan zehar, beste arte diziplina batzuetako artistak edo irakasleak gonbidatuko dituzte Dinamora.

Joan den irailaren 5ean ireki zuten Badirudi tailerrean izena emateko epea, eta zabalik izango da urriaren 5era bitartean. Soldatadunek 180,00 euro ordaindu beharko dute izen ematea. Soldatagabeek, aldiz, 100,00 euro. Dinamos.eus webunean dago eskuragarri ikastarorako izenemate-orria.


Aurrekontu luzatuagaz lan egingo du udalak, akordiorik lortu ez duelako

Aurten, diru sarrerak %9,6 handitzea aurreikusten dute, beraz, iaz baino 1,6 milioi inguru gehiago egongo dira. Lehentasuna «herritarrak eta euren beharrizanak» izango dira«Ahalegin handiak» egin dituzten arren, 2018ko aurrekontua onartzeko orduan, aurten ez dute akordiorik lortu. Hortaz, Bermeoko Udalak aurrekontu luzatuagaz egin beharko dio aurre urteari.Bermeoko alkate Idurre Bidegurenek azaldu du aurten diru sarrerak %9,6 handiagoak izatea aurreikusten dutela, beraz, 19.626.687 euroko aurrekontua egongo litzateke 2018rako, iaz baino 1,6 milioi gehiago.«Lehentasuna herritarrak izango dira, eta euren beharrizanei erantzuna ematea», esan du. Iazko aurrekontu parte hartzaileetan «argi» gelditu ziren herritarren beharrizanak, eta alkatearen arabera, horiek burutzea izango da udalaren iparra.2018ko erronkakAurrekontu luzatuekin merkataritza, enplegua eta turismoa bultzatuko dituen Bermeoko Udalak. Bermeo World Tuna Capital egitasmoa lehentasuna izango dela esan du alkateak, eta era berean, «lehen sektoreko erosketa gune erreferentea izateko», Bermeoko azokaren egoera hobetzen jarraituko dute, bai eta ere merkatari eta ostalarien lehiakortasuna hobetzeko programekin.Turismoa sustatzeko, Bizkaiko Foru Aldundiagaz lanean jarraituko dute Gaztelugatxeko San Juan hobetzen jarraitzeko, eta itsas ondarea balioan jartzeko bultzada emango diote Ortuberen lagunak taldeari.Berdintasun politikak bultzatzeko apustu sendoagaz ere jarraituko dute; berdintasun plana egitea, eta hezkuntza zentroekin lan egitea izango dira lehen- tasunak. Beste alde batetik, Bidegurenek jakitera eman duenez, partaidetza prozesuaren emaitza izan zen umeentzako aterpe gunea udarako amaitzea espero dute.Alde Zaharra biziberritzeko estrategiagaz jarraitzea ere aurreikusten du aurrekontuak, eta horren barne, honakoak nabarmendu ditu alkateak: udaletxea berritzeko hirugarren fasea, Bekoportale proiektua, Tonpoiaren edertze ekintza plana, Alde Zaharreko plan berezia eta gazteek Alde Zaharrean alokatzeko diru laguntzak ematea.Iriste erraztasuna hobetzeko lanak egiten ere jarraituko dute, eta 2018an, Zarragoitxin «ahalegin berezia» egingo dute. Herri adeitsua proiektuagaz jarraituko dute, eta integrazio plana ere landuko dute. Auzoetan ere hobekuntzak egin gura dituzte.Kirola ere «apustu garrantzitsua» da udalarentzat. Hala, kiroldegian hobekuntza lanak egin gura dituztela iragarri du Bidegurenek.Udaltzaingoaren kasuan, plan estrategikoa landuko dute, «herritarren babeserako zerbitzu eraginkorragoa lortu nahian». Euskararen erabilera indartzea ere aurreikusten da 2018an, baita jaietarako eta kultur ekitaldietarako laguntzak indartzea ere.«Lan handia»Irailetik hona, aurrekontuetan «lan handia» egin dutela dio Bidegurenek: «Adostasunak lortu guran, aurrekontuak onartzeko data hainbatetan atzeratu dugu. Gure borondatea hasieratik eta amaiera arte, akordioa eta adostasuna lortzea izan da, baina, zoritxarrez, desadostasuna agertu dute». Pena bat dela uste du, «oposizioan dauden kideen inplikazioa, proiektu eta erronka ezberdinetan garrantzitsua» izan dela uste dutelako.Hala ere, Izartu Bermeok erakutsitako jarrera salatu du; «desleialtasuna eta maltzurkeria» agertu dutela dio. Udal gobernua erasotzeko «edozer gauza egiteko gai» direla uste du alkateak, besteak beste, «herriko ikastetxe baten kontra egitea, gezurrak zabalduz». Era berean, «konfidentzialtasuna apurtuz eta araudiaren kontra eginez», lehenengo aurrekontuaren zirriborroa publiko egin izana salatu gura izan du.Alkateak zehaztu duenez, jeltzaleek hamazazpi emendakin aurkeztu zituzten, eta bederatzi onartu ziren, eta Guzanen proposamenen %70 onartu zen.Oposizioaren ezetzaGuzanen zinegotzi Xabi Ortuzarrek argi utzi gura izan du «ahalegin guztia» egin dutela akordio batera iristeko, «beste batzuetan egin izan duten moduan». Aurten, hala ere, ez dela posible izan gaineratu du. Guzanen proposamen asko onartu badituzte ere, dirutan, inbertsioetarako, 33.000 euro baino ez dizkietela onartu zehaztu du: «Iaz aurrekontu murritzagoa edukita, 270.000 euro adostu genituen». Akordiorik lortu ez bada ere, lanean jarraituko dutela esan du, eta beste bide batzuetatik «zerbait ateratzea» espero dutela gaineratu du Ortuzarrek.EAJren zinegotzi Aritz Abaroarentzat ere «pena bat» da aurrekonturik ez edukitzea; modu horretan, lan egiteko beste modu batzuk aurkitu beharko dituztela esan du: «Egoera berri batean egongo gara aurrekontu luzatuagaz. Horrek ez du esan gura herria gelditu behar denik. EAJ modura proiektuak aurrera ateratzen saiatzeko konpromisoa hartzen dugu, ahalik-eta adostasunik zabalenagaz, dauzkagun erremintak erabilita».Jeltzaleen ustez, udal gobernuak aurkeztutako aurrekontuak «ez du betetzen herri honek dauzkan beharrizanen lehentasunak. Negoziaketen osteko aurrekontuak hutsune handiak dauzka». Hala ere, adostasunetara iristeko ateak zabalik dauzkatela adierazi dute.


Arratsaldeetan ere zabalik

Martxoaren 1etik aurrera, Atez Ateko informazio bulegoak ordutegi berria izango du. Aurrerantzean herritarrek 10:00etatik 19:00etara jo ahal izango dute bertara. Ordutegi berria udako ordutegia ezarri bitarte mantenduko da. Udalak jakinarazi duenez, erabaki hori hartzearen arrazoia izan da, arratsaldean hainbat dei izan direla bulegoan eta horiei erantzun nahi diela Udalak. Emandako datuen arabera, abenduan eta urtarrilan 118 kontsulta izan dituzte bulegoan, 87 telefonoz eta 1 internetez. Arratsaldean, berriz, 103 dei izan dira, 31 telefono zenbaki ezberdinetatik.


Errelebo kontratua abian da, lau hileko atzerapenaz

Gazteen laneratzea errazteko dekretua onetsi du Jaurlaritzak. Erretiroa hartzear direnen postuetarako prestatu nahi ditu 30 urtetik beherakoak. Ezarpena atzeratzeagatik Elkarrizketa Sozialerako Mahaitik at da CCOO

Atzerapenarekin, baina martxan da gazteen laneratzea bultzatzea helburu duen errelebo kontratua. Krisialdiak «gogorren» jo dituen kolektiboetako batengan jarri du mira Eusko Jaurlaritzak, eta 5,5 milioi euroko aurrekontua onartu du konpainietako lantaldeetan 30 urte baino gutxiagokoen presentzia areagotze aldera. Gazteei «ikasle bizitzatik lan bizitzarako jauzia» erraztu nahi die horrela. Neurriak atzerako eragina izango du urte hasierara arte. Astearteko gobernu kontseiluan onartu, eta atzo eman zituen dekretuari buruzko xehetasunak Jaurlaritzako Enplegu sailburu Angel Toñak.

Enpresetako lantaldeak gaztetzeko akordioa iazko urtarrilean onetsi zuten Elkarrizketa Sozialerako Mahaian; Confebask patronalak, Eusko Jaurlaritzak, CCOO eta UGT sindikatuek sortu zuten 2014aren hondarrean. Ezarpena, ordea, espero baino gehiago gibelatu da: lau hilabete ia. Hain justu ere, atzerapen horrek bultzatu du CCOO mahaia lagatzera. «Onargarriaren mugak» gainditzea eta adostutako bi neurriak oraindik indarrean jarri ez izana leporatu zion orain hilabete gobernuari.

Enplegu sailburuak erantzun zion ez zirela ari berariaz atzeratzen errelebo kontratuen aplikazioa, hark ere nahiko lukeela dekretua ordurako martxan egotea, baina arrazoi teknikoengatik ez zela posible. Azkenean abian jarri duten arren, ikustear dago sindikatuak hartuko duen jarrera. Izan ere, hitzartutako neurri guztiak aplikatu arte Jaurlaritzaren, Confebasken eta UGTren alboan berriro ere eseriko ez dela iragarria du Unai Sordo idazkari nagusiak.

Enplegua 916 gazterentzat

Etxeak zaharberritzeko programa da neurriotatik zintzilik geratzen den bakarra, eta Jose Velasco sailburuordeak azaldu du mahaira eramango dutela berrikusi eta berraztertzeko, Lehiaren Euskal Auzitegiak lehiakortasun askea traba dezakeela ohartarazi baitu.

Errelebo kontratuaren bitartez, erretiro aurreratua hartzera doazen adineko beharginen lanpostuetarako prestatu nahi dituzte 30 urtetik beherako gazteak, gero haiek ordezka ditzaten. Zubi lan horri bide emateko, Jaurlaritzak 5,5 milioi ipiniko ditu orotara, eta gutxienez 916 gazte kontratatzea espero du. «Errelebo kontratuari esker, gazteek aukera dute kalitatezko lan duina lortzeko, eta enpresek, berriz, aldaketa teknologiko etengabeen eta premien aurka irauteko», zehaztu du Toñak.

Lanbiden izena emandako langabeak edo aldi baterako kontratuak galtzeko arriskuan daudenak besterik ezingo dira izan errelebo kontratuaren onuradunak. Laguntzak eskuratzeko, gainera, langileen egonkortasuna bermatu beharko dute konpainiek. Gazteak lekualdatu eta haien kontratuak baliorik gabe geratuz gero, enpresek ordezkoak hartu beharko dituzte. Eta halakorik ezean, jasotako laguntzak itzuli beharko dizkiote Jaurlaritzari. Kontratazioak egin edota diruz lagundutako aldi baterako kontratuak mugagabe bihurtu osteko hogei hilabeteetan ere langile finkoei eutsi beharko diete enpresek, nahitaez.

Enpresei, pizgarriak

Lehen Aukera laguntzaren deialdi berriari esker ere Jaurlaritzak pizgarri ekonomikoak eskainiko dizkie enpresei, «esperientziarik gabeko gazteak» kontrata ditzaten: gutxienez sei hilerako 1.900 lagun kontratatzeko beta emango die. Jaurlaritzak 7,5 milioi gastatuko ditu programa horretan, iaz baino 2,5 milioi gehiago. Zergatik? «Gazteen langabezia murriztea baita gizarteko erronka nagusietako bat; aurre egitea dagokigu», erantzun du sailburuak.

Enpresentzako hobariak eskatutako tituluen arabera finkatuko ditu Gasteizko gobernuak: 2.800 euro gordinetatik 4.500 euro gordinera arte. Kopuru horiexek %10 handituko ditu, baldin eta praktiketako kontratuak urtebete baino gehiagoko iraupena badauka. Toña: «Neurri horrekin, kontratatutako gazteak enpresan jarraitzea bultzatu nahi dugu». Beharginek, berriz, gutxienez ere 11.200 euro eta 18.000 euro arteko soldata gordinak jasoko dituzte urtean.


ELAk eta LABek Hobetuz fundazioko presidentetza utzi dute Confebasken "boikotarengatik"

ELAk eta LABek gaur jakinarazi dute Juan Cruz Lopez Etengabeko Prestakuntzarako Hobetuz Fundazioko presidenteak dimisioa aurkeztu duela. Bi sindikatuek Confebask Araba, Gipuzkoa eta Bizkaiko Enpresaburuen Federazioaren jarrera salatu dute. Confebasken "boikotak" fundazioa "likidazio egoeran" utzi duela azaldu dute.

ELAko German Kortabarriak eta LABeko Txutxi Ariznabarretan eman dute erabakiaren berri. Ziurtatu dute Confebask patronatuak "amaia eman" nahi dio Hobetuzi eta fundazioa "jarduerarik gabe" utzi.

"Confebaskek ez du nahi Hobetuzek katalogatu gabeko prestakuntza-jarduerak sustatzea lanbide heziketako ikastetxe homologatuen bidez", salatu dute sindikatu abertzaleek. Uste dute, Confebaskek "jaun eta jabe" izan nahi duela eremu horretan.

Bilbon egin dute agerraldia Kortabarriak eta Ariznabarretak. Bertan azpimarratu dute Cofebaskek ez duela "inolako interesik Hobetuzen garapenean, ezta kalitatezko prestakuntza iraunkorra bermatzeko baliabideak eskuratzean ere". Gaineratu dute Confebasken interes bakarra "diru publikoa erabiltzea" dela, "zenbat eta gehiago, orduan eta hobeto".

Confebasken kritika

Era berean, sindikatu abertzaleetako ordezkariek dei egin diote Eusko Jaurlaritzari Etengabeko Prestakuntzarako Hobetuz Fundazioaren "lidergoa" har dezan. Horrela egin ezean, Hobetuz-en aurka "Confebask, CEOE, CCOO eta UGT burutzen ari diren boikotaren konplize" izango dela ohartarazi dio.

Erabaki horren aurrean kritika gogorra egin dio Confebaskek ELA sindikatuari Juan Cruz Lopez sindikatuko ordezkariak Hobetuz-eko presidentetza utzi duelako. Confebasken ustez, ELAk eta LABk iragarri duten dimisioa erakundeekiko "errespetu falta larria da".


"Sintonia ona" EH Bildu eta Ezkerraren artean Iruñeko Udalean

Iruñeko Udalean gehiengoak osatze aldera, bilera egin dute EH Bilduk eta Ezkerrak. Bakoitzak bere kasa, prentsaurrean eman dituzte ondoren azalpenak bi indar politikoetako ordezkariek, baina kalean; izan ere, Enrique Maia jarduneko alkateak galarazi egin die EH Bilduko ordezkariei agerraldia udaletxean egitea.

Joseba Asiron EH Bilduko alkategaiak azaldu du ez dutela "lerro gorririk" jarriko udal gobernua osatzeko, erantsiz gobernu "barneratzailea" osatu nahi dutela. PSNk, ordea, esana du ez duela EH Bildu gobernuan egoterik nahi. "Haiek dira kokatzen direnak", esan du Asironek. "Oso positibotzat" jo du Ezkerrarekin eginiko bilera, "adostasun gune handiak" dituztelakoan.

Gobernu horretan PSN ere egon dadin nahi du Ezkerrak. Edurne Eginok esan du ez dela nahikoa "gutxiengoa" duen talde batek udal gobernuaren "ardura osoa" hartzearekin; haren iritziz, talde guztiek, PSNk barne, parte hartu behar dute aldaketan.

Ostiralean batzartuko dira EH Bildu eta Aranzadi, 11:00etan. 12:00etan azalduko dira prentsaurrera Asiron eta Ana Lizoain Aranzadiko zerrendaburua. Astelehenean, berriz, EH Bildu eta Geroa Baiko ordezkariek egingo dute bilera.


Jaun txit Goren

Jaun txit Goren! Bakarrik jakin nahi nuke bi heriotza zigorretatik zein aplikatuko zaidan lehenen. Biak batera... Banaka joateko astirik ez al dago? «Tribunalaren erabakia da». Horrela ez al da arriskatzen bietako baten integritatea? «Ondo dago! Nobleki hitz egin duzunez gero, bigarrenetik hasiko gara, ea nola gelditzen den kontua». Eskerrik asko, Jaun txit Goren! Uste dut nahiko pasagarri geldituko dela kontua.

Egunaren zain, fits bat. Erratzean ari zarela, beti da fitsen bat, bilgailura igotzera ukatzen dena. Kostata lortu nuenean, hegan joan zen. Tximeleta bat baitzen. Bakean ez uzteagatik! Hautsa bere tokian egoten da. Ez dizu erasotzen. Oso ondo banatzen da. Eta azkenean, bizirik etxera. Gerrako kontuak. Eta garbitzen jarraitu behar. «Begira zenbat zikin utzi duzun atzean!» «Bai, baina nik bilduak ez daude hor». Une bat iristen da, non zikinak ez baitu molestatzen, tupust eragin arte. Orduan nahikoa da ostikoa. Une hori, batzuentzat, jaiotzan hasten da, eta badirudi nahiko ondo eusten zaiola (sarritan, gustura), bizitza luzean.

Inoren gaitzez gozatzea garantia osoa da zorionerako. Horregatik dago hainbeste zoriontsu munduan. Nonbaitik etxeratzean, bi aldarte mota izaten ditut. Batzuetan, neure burua hil nahi dut. Arrazoia ez dago beti argi. Beste batzuetan, hil nazaten nahi dut. Ez da hitz-joko bat. Bizi-zentzu bat izan daiteke hiletei albo egitea, bizia maite duzulako. Saiatzen naiz, baina jende gehiegi hiltzen da. Bizitza beraren beste zentzu bat izan daiteke hiletak pozik itxarotea, norabait joateagatik. «Ederki! Bil gaitezela maiz honelaxe». Ez dut ulertzen gogo errebelde bat zergatik biguntzen edo aldatzen den adinarekin, nahi edo beldur izan zitekeen guztia (ia guztia) joana denean. Itzala zuregandik apartatzen hasia bada, ba, egia esan, ez dakit zer gomendatu.


Bidegorri arriskutsua

Egia eta Loiola lotzen dituen bidegorria. (Argazkia: Twitter/Imanol Intziarte)

Egia eta Loiola arteko bidegorria arriskutsua dela adierazi dute hainbat txiolarik. Errepidea egoera txarrean dago, zuloak baitaude, eta bidegorria egiterakoan segurtasuna hobetzeko neurririk ez zutela hartu esan dute. Kalapie elkarteak ere parte hartu du sare sozialetan piztutako eztabaidan, eta azaldu du bidegorri honen egoera salatzeko hainbat kexa jaso dituela.


Zaborren kudeaketari buruzko parte-hartze prozesua martxan jarriko du Udalak

Udal ordezkariek prozesuaren berri eman dute gaur goizean egin duten agerraldian. Lurazpiko edukiontziak edo azaleko edukiontziak erabiltzeko galdeketa egingo dute, baina lehenik informazio saioak egingo dira iraila eta urrian auzoetan. Lehenak Oria eta Basaundi bailaran izango dira

Lasarte-Oriako Udalak zabor kudeaketa sistemari buruzko galdeketa egingo du ikasturte honetan, lurazpiko edukiontziak edo azaleko edukiontziak erabiliko diren erabakitzeko. Parte-hartze prozesu hori martxan jarri baino lehen, informazio saio batzuk antolatuko direla jakitera eman dute gaur Jesus Zaballos alkateak, parte-hartze zinegotzi Nagore Duranek eta David Mateos Zerbitzuetako zinegotziak.

Jesus Zaballos alkateak Lasarte-Oriak zabor bilketa egiteko erabili dituen sistemen historikoa egin du agerraldian. "Ana Urchueguia alkate zela, inbertsio handia egin zen eta lurazpiko edukiontziak ezarri ziren. Honela, Z puntuetatik, azaleko edukiontzietara pasa ginen eta gero lurazpikoetara".

Alkateak onartu duen moduan, arazo ezberdinak medio, lurazpiko edukiontziak ezin dira erabili eta horrek mantenu handia suposatzen du. "EH Bildu agintean zela urbanizaio berrietan azalekoak jartzea erabaki zuen. Baina guk ez dugu uste gobernu aldaketa bakoitzean iritziz aldatze ona denik herriarentzat. Horregatik, iaz batzarrean eztabaidatu eta parte-hartze prozesua egitea onartu zen. Galdeketa loteslea egingo dugu, baina lehenik herritarrek informazio guztia eskuragarri izatea nahi dugu."

Bilerak

Horregatik, iraila eta urrian zehar, saio informatiboak egingo dituzte auzoetan.

Elhuyar enpresak zuzendutako saioak izango dira. Bi ordutan, ezarri ahal diren bi sistemei buruzko zehaztapen eskainiko dira txosten tekniko eta garbiketa enpresaren txostenean oinarritutakoak. Zerbitzuetako tekniko bat ere izango da herritarren galderei erantzuteko. "Informazio aseptikoa izatea nahi dugu, konnotazio politikorik gabea," adierazi dute udal ordezkariek.

Datuez gain, lanketa txiki bat ere egingo dute. "Horren bitartez, herritarrak sistemen alde on eta txarrei buruz konsziente izango dira," azaldu dute.

Udalak bando bidez jakin araziko du auzo bakoitzeko bilera non eta noiz den. Lehen bi saioak hurrengo astean izango dira irailaren 24an eta 26an, 18:30etatik aurrera, Oria eta Basaundi bailaran.

Udal ordezkariek herritarrek bileretan parte hartzea espero dute. "Guztioi eragingo digun erabakia izango baita".

Saio horien guztien ostean, galdekeraren berri ere emango dutela iragarri dute.

Bileren egutegia


Jon Salsamendi: "Iazkoa errepikatzea ez da nahikoa izango"

San Pedron garaipena lortu zuen Oriok kanpoko informaziorik gabe eta horren inguruan hitz egin dugu Jon Salsamendi Orioko prestatzailearekin.

San Pedron garaipena lortu zuen Oriok kanpoko informaziorik gabe eta horren inguruan hitz egin dugu Jon Salsamendi Orioko prestatzailearekin.


‘Hoy, última función’ antzezlanerako sarrerak

Antzerki Denboraldiaren barruan apirilaren 4an Hoy, última función lana aurkeztuko dute Zumarragako Zelai Arizti aretoan. Itziar Lazkano eta Ramon Barea protagonista dituen antzezlana ikusteko sarrerak erosi ahal izango dira etzi, 12:30etik 13:30era aretoko leihatilan. Sarreren prezioa 10 eurokoa da, eta pertsonako lau sarrera erosi ahal izango dira gehienez.

The post ‘Hoy, última función’ antzezlanerako sarrerak appeared first on Otamotz.


Optica Madril

Ez dakit euskarazko irratiak entzuteko eta irrati horietako iragarkiei erreparatzeko ohiturarik ba ote daukazuen.

Nik bai.

Optica Iruñaren iragarkia etxe honetan entzutean, esaterako, albisteei zorrotz begiratzeko mezu subliminala jasotzen dut goizero. Hala, Iñaki Iriarte parlamentariari begiratzen diot eta dana lanbrotute ikustot, baina maite ditut maite gure bazterrak lanbroak ezkutatzen dizkidanean... Eta maite ditut maite, baita ere, mozorro eranzteak. Podemoseko Madrilgo buruena, adibidez, 155. artikulu partikularra ezarri dietenean Kataluniako kideei... Asteak daramatzat “Patxiiiii! Paaaatxiiiii” oihukatzen zuen telefonia konpainiaren publizitatea gogoan. 155 dioptriako betaurrekoak eta tona bat Bruselasko aza txiki beharko omen ditugu Ferrolgo Patxi hura gogoan.

Optica Madrilek babestutako tartea izan duzue hau.


Ez-ohiko plenoa eginen du gaur, Udalak

Goizuetako Udal Ordezkariak ez-ohiko Plenoan bilduko dira gaur, bi mozio onartzeko: bata, azaroaren 25eko, Emakumeenganako Indarkeriaren Aurkako Nazioarteko Egunaren adierazpen instituzionala, eta bestea, Altsasuko gertakarien ingurukoa.


Denbora pixka bat bakarrik falta zaio

Euskal selekzioak lehen zati ona jokatu du Irlandaren aurka, eta 1-0ekoa berdintzeko gai izan da Yulema Corresen gol ederraren bidez, baina irlandarrak nagusitu dira, bizitasunari esker. Rochek eta Kiermanek sartu dituzte Irlandaren golak

Irlanda. Byrne; Berrill, Fahey, Duggan, Quinn; O'Gorman, Russell, Caldwell, O'Sullivan; Kiernan eta Roche. Bigarren zatian jokatzeko aukera izan zuten ondorengoek ere: McLaughlin, Murray, McCarthy, Prior, De Burca, McQuillan eta Kavanaghek.

Euskal selekzioa. Tirapu; Iraia, Joana Arranz, Garazi, Ramajo; M. Unzue, Erika Vazquez; Beristain, Manu Lareo, Moraza; eta Yulema Corres. Bigarren zatian jokatzeko aukera izan zuten ondorengoek ere: Eli Sarasola, Diaz Zirauki, Esti Aizpurua, L. Baños, Irantzu eta Anne Mugerzak.

Golak. 1-0. Rochek (26. min. ); 1-1. Yulema Corresek (33. min.). 2-1: Kiermanek (52. min.). Bestelakoak. Mila ikusle inguru Dublingo Tallaght futbol zelaian.

Bidearen zatirik handiena egiteko gai izaten da ilusioa. Entrenamendu bakar bat eginda, eta jokamoldea oso ondo zehaztu gabe ere, euskal selekzioak lehen zati ona jokatu zuen atzo Irlandaren aurka, Dublinen. Sandra Ramajo eta Manu Lareo ezker hegaletik, min eginez; Iraia Iturregi, Naiara Beristain, Ainhoa Vicente Moraza eta Erika Vazquez eskuinetik, abiadura eskainiz; Marta Unzue euskarri postuan, jokoari oreka emanez; eta Yulema Corres aurrean, ezinezkoak ziren baloiak kontrolatuz. Euskal selekzioak bere arean sartu zuen Irlanda minutu askoan, eta egin dezakeenaren zati handi bat eman zuen.

Aukera askorik gabea izan zen partida, ikusgarritik nahikoa apartekoa, baina ondo gordetzekoak izan ziren lehen zatiko bi golak. Euskal selekzioaren joko alaiari erantzun ezinik, lehen 25 minutuetan ezer gutxi egin ahal izan zuen etxeko selekzioak. Beristainek ateratako korner batean, Erika Vazquezek ez zuen asmatu burukada argian (6. min. ), eta Manu Lareok berak area ertzetik bigunegi jaurti zuen bost minutu geroago. Hori bai, euskal herritarrak ondoen ari zirenean, Beristainek eta Ramajok falta egin behar izan zuten area ertzean, eta Rochek gozo-gozo bidali zuen baloia sarera, ezkerrez, Ainhoa Tirapuri batere aukerarik eman gabe (26. min. ).

Gehiegi merezi gabekoa izan zen 1-0ekoa, eta 33. minutuan jaso zuen euskal selekzioak ordura arteko lan onaren saria. Ederra izan zen Rochek faltaz sartutako gola, baina are ikusgarriagoa izan zen Yulema Corresek egindakoa. Baloia ukitu eta ukitu, Marta Unzueri iritsi zitzaion baloia, eta Bartzelonako jokalariak pase sakona bidali zion Athleticeko aurrelariari; kontrol aparta eginda, buelta erdian, arabarrak sareetara bidali zuen baloia. Poz keinuetan nabari zen lagunartekoa izanda ere irrika bereziarekin jokatzen ari zirela jokalariak. FIFA egutegian lagunartekoak jokatzekoa da asteburu hau, eta FIFAren zerrendan 30. postuan dagoen selekzioa izan zuen aurkari atzo euskal selekzioak.

Baloia azkar berreskuratuz eta aurkariari aukerarik eman gabe amaitu zuten lehen zatia Juanjo Arregiren jokalariek —goleko falta salbu, Irlandak ez zuen atera jaurti lehen 45 minutuetan—. Baina partida erabat aldatu zen aldageletatik bueltan. Intentsitatean nabarmen gora egin zuten irlandarrek, eta Kiernanek erakustaldia eman zuen aurrealdean. 2-1eko jokaldian, esaterako: 52. minutuan. O'Sullivanen pasea jasota, 17 urteko aurrelariak ez zuen huts egin Eli Sarasola parean zuela. Garazi Muruak eta Joana Arranzek ez zuten asmatu defentsako mugimenduan. Hurrengo minutuan, Corresek beste kontrol eder bat egin zuen area barruan, baina ezin izan zuen txukun amaitu jokaldia. Azken minutuan sartu arte, horixe izan zen euskal selekzioak gola sartzeko izan zuen aukera bakarra. Fisikoki ezinean eta taktikoki galdu antzean, itzaliz-itzaliz joan zen partida.

3-1ekoa gertu Irlandak

Irlandak kokapen lanarekin deuseztatu zuen euskal selekzioa. Sandra Ramajok gertu izan zuen berdinketa 89. minutuan, korner baten ondorengo burukadan, baina ordurako kanpoan zegoen baloia. Bigarren zatiko nagusitasunari amaiera polita emanda, O'Sullivanek eta Murrayk azken unean gertu izan zuten 3-1ekoa, area barruko bi jokalditan. Galdu arren, gaia badaukala berretsi zuen atzo euskal selekzioak.


Zein gune eta nola estali erabakiko da aste honetan zehar

Apirilaren 19ra arte abian da Villabonako zein gune estali eta zein proiektua abian jarri erabakitzeko bidea. Apirilaren 15etik 17ra (asteazkenetik ostiralera) bozketa digitalean parte hartu ahal izango dute herritarrek eta asteburuan apirilaren 18 eta 19an, aurrez aurreko bozketa txanda izango da. Igande eguerdian bertan ezagutaraziko da bozketaren emaitza.

Bitartean onartutako 13 proiektuak ikusgai daude Gureako erakusgelan edota Villabonako Udalaren webgunean.


Barraka bat itxi dute adingabe bat airean atera ostean

Adingabeak konortea galdu zuen eta Laredoko Ospitalera eraman zuten. Buruan kolpe bat jaso zuen baina, jada, alta hartu du.

Laredoko (Kantabria) Udaltzaingoak barraka bat itxi du adingabe bat airean atera eta buruan kolpe bat jaso ondoren.

Udaltzaingoak jakinarazi duenez, "Lapikoa" izeneko barraka atzo arratsaldean itxi zuten, zauriak egin zituzten bi gazteren gurasoek salaketak jarri ondoren.

Salaketako bat buruan kolpea jaso zuen neskatoaren gurasoak jarritakoa da, gaztea barrakatik airean atera eta lurrera erori ostean. Adingabeak konortea galdu eta Laredoko Ospitalera eraman zuten. Buruan kolpe bat jaso zuen baina, jada, alta hartu du.

Horregatik, agenteek barraka ixteko gomendioa egin zion alkateari, gertatutakoa argitu arte.

Itxitako barraka plastikozko lapiko antzeko bat da, 30 lagun inguru egon daitezke barruan eta bira egiten du.